Biblia Si Wolé Ðe Mɔ̃ Dzi: Se Biblia si wolé ɖe mɔ̃ dzi la femaxee le JW.ORG\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Catalan Chichewa China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Efik Estonian Eŋlisi Eʋegbe Fante Finnish Franse Ga Galician Georgian German Greek Haitian Creole Hausa Hebrew Hiligaynon Hungarian Igbo Iloko Indonesian Italian Japanese Kazakh Kinyarwanda Kirghiz Kirundi Kongo Korean Lingala Lithuanian Luo Malagasy Malay Malayalam Mam Nahuatl (Huasteca) Ndebele (Zimbabwe) Ngabere Norwegian Oromo Pangasinan Persian Polish Portuguese Portuguese (Portugal) Punjabi Romanian Russian Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tahitian Tajiki Tankarana Tarascan Telugu Thai Tigrinya Turkish Tzeltal Tzotzil Uighur (Cyrillic) Ukrainian Urdu Valencian Vezo Welsh Yoruba Zapotec (Isthmus) Zulu\nAme Alafa Geɖewo Xlẽ Biblia Wolé Ðe Mɔ̃ Dzi—See Alo Wɔ Eƒe Kɔpi Femaxee\n“Enya se ŋutɔ, ewɔa dɔ ɖe ame dzi ale gbegbe, eye agbe le eme.”\n“Enana mekpɔa ɖokuinye le Biblia me nudzɔdzɔ si xlẽm melea me.”\n“Esese mati wò kpɔ gbeɖe o! Nyemese Biblia xexlẽ aɖeke wòwɔ dɔ ɖe dzinye alea gbegbe kpɔ o.”\nNya siawo tɔgbi sɔŋ ye ame siwo se Mateo ƒe agbalẽ si woxlẽ lé ɖe mɔ̃ dzi le Eŋlisigbe me heda ɖe jw.org la gblɔna.\nYehowa Ðasefowo xlẽ Biblia lé ɖe mɔ̃ dzi le Eŋlisigbe me zi gbãtɔ le ƒe 1978 me. Esi ƒeawo va nɔ yiyim la, woxlẽ Biblia bliboa alo eƒe akpa aɖe lé ɖe mɔ̃ dzi le gbegbɔgblɔ 20 bubuwo me.\nEsi woɖe Xexe Yeye Gɔmeɖeɖe Biblia yeyea ɖe go le Eŋlisigbe me le ƒe 2013 me la, eva hiã be woagbugbɔ axlẽe alé ɖe mɔ̃ dzi. Gake to vovo na esi wolé ɖe mɔ̃ dzi va yi, si ame etɔ̃ pɛ ko xlẽ la, ame vovovowoe axlẽ bibliameme 1,000 kple edzivɔawo dometɔ ɖe sia ɖe ƒe numenyawo le yeyetɔa ya me.\nAme vovovowo ƒe gbe sese le nuxexlẽa me kpena ɖe ame ŋu be wòanɔ Biblia me nudzɔdzɔawo kpɔm ɖaa le susu me. Togbɔ be womewɔe abe Biblia xexlẽ ƒe drama, si me haƒoƒo kple gbeɖiɖi bubuwo ɖina le ene o hã la, ale si wowɔe la de agbe Biblia me nudzɔdzɔawo me le mɔ ɖedzesi aɖe nu.\nEbia ɖoɖo nyui wɔwɔ be ame gbogbo mawo naxlẽ Biblia ƒe akpa vovovoawo. Gbãa, ele be woaku nu me anya ame si le nu ƒom le mawunyakpukpui aɖe me, nu si eƒe nyaawo fia, kple seselelãme si wòtsɔ gblɔe. Le kpɔɖeŋu me, ne apostolo aɖee gblɔ nyaa, gake womeyɔ eƒe ŋkɔ tẽe le mawunyakpukpuia me o la, ke ame ka ƒe gbee woazã? Ne ɖikeke dze le nyaa me la, woate ŋu agblɔ be Toma ye gblɔe; gake ne nyaawo fia be amea tsi klokloklo la, woate ŋu agblɔ be Petro ye.\nWoléa ŋku ɖe ame si le nu ƒom ƒe tsitsime hã ŋu. Ahiã be ɖekakpui naxlẽ apostolo Yohanes ƒe nya siwo wògblɔ esime wònye ɖekakpui, eye ame tsitsi naxlẽ apostolo ma ke ƒe nya siwo wògblɔ esime wòzu amegãɖeɖi.\nAzɔ hã, ehiã be woadi nuxlẽla bibiwo. Wotiaa wo dometɔ akpa gãtɔ tso ame siwo le subɔsubɔm le Yehowa Ðasefowo ƒe alɔdzedɔwɔƒe si le Amerika la dome. Wotiaa Nyɔ! me nyati aɖe ƒe memama ɖeka be amewo nadzra ɖo ava xlẽ ne woakpɔe ɖa be wonye nuxlẽla nyuiwo hã. Wonana woxlẽa Biblia ƒe akpa siwo nye amewo ƒe dzeɖoɖowo hã, siwo me seselelãme vovowo dzena le, abe dziku, blanuiléle, dzidzɔ, alo dziɖeleameƒo ene. Esia nana wokpɔa nuxlẽlawo ƒe ŋutete kple nu si ƒomevi woate ŋu axlẽ nyuie wu.\nNe wode akpa si wo dometɔ ɖe sia ɖe axlẽ asi nɛ vɔ la, wovaa nyaléleɖemɔ̃dzi dɔwɔƒe siwo le Brooklyn alo Patterson la dometɔ ɖeka va xlẽnɛ woléna ɖe mɔ̃ dzi. Wonana nuxexlẽdzikpɔla aɖe kpɔa egbɔ be nuxlẽlaa zã gbe si sɔ tsɔ xlẽ nua. Wotrɔa asi le agbalẽ si dzi woakpɔ axlẽ nua la ŋu etɔxɛ na nuxlẽlaa kple nuxexlẽdzikpɔlaa ale be woate ŋu ade dzesi teƒe siwo wòle be woatɔ ɖo vie alo ate gbe ɖe nyawo dzi le. Nuxexlẽdzikpɔlaa ɖoa to Eŋlisigbe me Xexe Yeye Gɔmeɖeɖe Biblia si woxlẽ lé ɖe mɔ̃ dzi va yi la be wòakpe ɖe eŋu le mɔfiamewo nana me.\nWowɔa dɔ aɖewo tso nya siwo lém wole ɖe mɔ̃a dzi la ŋu enumake ne wole elém ɖi. Be nuxexlẽa nalé vi nyuie la, ehiãna ɣeaɖewoɣi be nuxlẽlaa naxlẽ nya alo nyagbe aɖewo zi geɖe eye ame si le wo lém ɖi la natia esiwo sɔ nyuie wu la tso wo dome.\nMíenya ɣeyiɣi didi si wòaxɔ hafi woalé Eŋlisigbe me Xexe Yeye Gɔmeɖeɖe Biblia si woɖe ɖe go le ƒe 2013 me la katã ɖe mɔ̃ dzi o. Gake ne woxlẽ Biblia gbalẽ aɖe vɔ la, woadae ɖe jw.org, eye dzesi si afia be Biblia gbalẽ ma ƒe odio li la adze le Biblia gbalẽa ƒe ŋkɔ gbɔ.\nAleke Nàwɔ Be Biblia Xexlẽ Naɖe Vi Geɖe Na Wò?\nBiblia ƒe akpa kae nèɖaxlẽ o, ŋuɖoɖowo didi na nyabiase bɔbɔe ene aɖewo ate ŋu akpe ɖe ŋuwò nàkpɔ viɖe gãtɔ kekeake.\nBiblia Xexlẽ Ƒe Ɖoɖowɔɖi


Gbetakpɔxɔ-gbleawo—Ƒe Blaatɔ̃ Ƒe Nuŋeŋedɔ\nAle Si Nuwo Yia Edzi Le Betel\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Estonian Eŋlisi Eʋegbe Fante Fijian Finnish Franse Georgian German Greek Haitian Creole Hebrew Hiligaynon Hungarian Iloko Indonesian Italian Japanese Kannada Kinyarwanda Kirundi Korean Lithuanian Malagasy Malay Malayalam Nahuatl (Central) Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tarascan Tojolabal Totonac Tsonga Turkish Tzeltal Tzotzil Ukrainian Urdu Uzbek Uzbek (Roman) Valencian Xhosa Zulu\nAgble aɖewo le New York City ƒe dzigbe anɔ abe kilometa 145 ene le kɔƒe sue aɖe si te ɖe Wallkill si le New York ŋu me. Agble siawo wɔ akpa vevi aɖe le Yehowa Ðasefowo ƒe Biblia-fiafiadɔ si wowɔna le xexea me godoo la me. Woyɔa agble siawo egbea be Gbetakpɔxɔ-gblewo. Woƒle agble siawo ƒe gbãtɔ ƒe 50 aɖewoe nye esia le January 2, 1963 dzi.\nAƒetɔ David Walker, si nye Yehowa Ðasefo aɖe si wɔ dɔ le Wallkill tso gɔmedzedzea gblɔ nu si tae woƒle agble gbãtɔa ɖo be: “Ame siwo wɔa dɔ le Yehowa Ðasefowo ƒe dɔwɔƒegã le Brooklyn le New York la nɔ dzidzim ɖe edzi eye ehiã be woadi nuɖuɖu na dɔwɔlawo evɔ womazã ga fũu o. Agble bubu siwo Yehowa Ðasefowo va nɔ dedem ɣemaɣi la le New York ƒe dzigbe, eye afi sia didi abe gaƒoƒo ade va se ɖe enyi ƒe mɔzɔzɔ ene tso Brooklyn gbɔ. Gake tso Brooklyn yi Wallkill ya axɔ gaƒoƒo eve pɛ ko. Esia na be teƒe sia sɔ na mí wu.” Yehowa Ðasefowo dea amagbegblewo kple kutsetsegble le teƒe sia, wonyia koklowo, hawo kple nyiwo eye wowɔa nu vovovo siwo wotsɔa nyinotsi wɔna la hã le afi sia. Le ɣeyiɣi aɖewo megbe la, wova de agble bubuwo kpee.\nLe ƒe ewo pɛ ko me la, ale si Yehowa Ðasefowo dzi ɖe edzi la va na be wova le Wallkill zãm le mɔ tɔxɛ aɖe nu. Tsɔ kpe ɖe kutsetse ŋutɔŋutɔ siwo woate ŋu aŋe ŋu la, wova te agbalẽwo tata le afi sia, eye esia kpe asi ɖe kpɔɖeŋu ƒe nuŋeŋedɔ si ŋu Yesu ƒo nu tsoe la ŋu. (Mateo 9:37; Luka 10:2; Yohanes 4:35, 36) Na míakpɔ dɔ siwo yi edzi le Wallkill la dometɔ aɖewo ko ɖa.\nAgbalẽtata: Le ƒe 1900-awo ƒe domedome la, agbalẽtaƒe si le Brooklyn le New York lae wotaa míaƒe Biblia-srɔ̃gbalẽ akpa gãtɔ le. Gake agbalẽ sɔgbɔ wu hiã, eye agbalẽ siwo tam wole le Brooklyn megate ŋu le dedem o. Le ƒe 1973 me la, Yehowa Ðasefowo ɖo agbalẽtaƒe bubu ɖe Wallkill. Tso ɣemaɣi la, wokeke agbalẽtaƒea ɖe enu zi geɖe, eye zi mamlɛtɔ si wogawɔ esiae nye ƒe 2004.\nKɔmpiutamɔ̃ɖaŋununya: Le ƒe 1979 me la, Yehowa Ðasefowo ƒe ƒuƒoƒo aɖe te asitɔtrɔ le kɔmpiutaɖoɖo aɖe ŋu le Wallkill, eye wona ŋkɔe be Kɔmpiuta Nuŋlɔɖoɖo Tɔxɛ Si Nana Woŋlɔa Nu Ðe Gbegbɔgblɔ Vovovowo Me (MEPS). Kɔmpiutaɖoɖo sia wɔe be míetea ŋu taa Biblia-srɔ̃gbalẽwo le gbe 600 kple edzivɔwo me.\nHehenana: Le ƒe 1988 me la, woɖe Gbetakpɔxɔ Habɔbɔa Ƒe Gilead Biblia Suku la tso Brooklyn yi Wallkill, eye wodze sukua ƒe klas gbãtɔ gɔme le October 17 dzi. Sukua nɔ afi ma va se ɖe esime woɖee yi Gbetakpɔxɔ Habɔbɔa Ƒe Hehenaƒe si le Patterson le New York le April 1995 me.\nAbe ale si wònɔna le agble bubuwo gome ene la, aɖaŋu siwo wozãna le Gbetakpɔxɔ-gblewo me kple eƒe dɔwɔwɔ la hã trɔ. Ke hã, wodzea agbagba vevie naa nuɖuɖu nyui ame siwo le dɔ wɔm le Yehowa Ðasefowo ƒe Betel si le New York le Amerika.\nFifi laa la, Yehowa Ðasefowo le dɔwɔxɔwo, mlɔƒewo kple xɔ bubuwo tum le Wallkill. Wole asi trɔm le xɔ xoxowo hã ŋu. Esiawo katã wɔe be wote ŋu le asi trɔm le gbɔgbɔmenuɖuɖuwo ŋu le Gbetakpɔxɔ-gblewo me hena ame gbogbo siwo va le ɖeka wɔm kple Yehowa Ðasefo siwo le anyigbaa ƒe akpa sia.\nDavid Walker si ƒe nya míegblɔ va yi gblɔ be: “Ne mekpɔ ale si agble nyaŋui sia dze egɔme le Wallkill ƒe 50 aɖewoe nye esia heva zu teƒe nyadri sia kple ale si wole ezãm tsɔ le asi kpem ɖe xexea me katã ƒe Biblia-fiafiadɔa ŋu la, dzi dzɔam ale gbegbe!”\nBrooklyn Betel—Exɔ Ƒe 100\nƉoe Ɖe Amewo Ɖoe Ɖe Amewo Gbetakpɔxɔ-gbleawo—Ƒe Blaatɔ̃ Ƒe Nuŋeŋedɔ\nƑe Blaatɔ̃ Le Wallkill


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Haitian Creole Hiligaynon Hungarian Igbo Italian Lithuanian Malagasy Mizo Moore Ossetian Persian Portuguese Romanian Setswana Shona Silozi Slovak Slovenian Swahili Tsonga Turkish Ukrainian\n“Minɔ gbedodoɖa dzi madzudzɔmadzudzɔe! Mida akpe le nusianu ŋuti.”—Tesalonikatɔwo 1, 5:17, 18.\n1, 2. Aleke Daniel ɖee fiae be yebua gbedodoɖa ƒe mɔnukpɔkpɔa nu xɔasii, eye ŋusẽ kae wòkpɔ ɖe woa kple Mawu dome ƒomedodo dzi?\nENYE numame na nyagblɔɖila Daniel be edoa gbe ɖa na Mawu zi etɔ̃ gbeɖeka. Edzea klo ɖe eƒe dziƒoxɔ ƒe fesre si woɖe dze ŋgɔ Yerusalem la nu doa gbe ɖa. (Fiawo I, 8:46-49; Daniel 6:11) Esi fia de se be womegado gbe ɖa na ame aɖeke tsɔ wu Media-fia Dario ko o gɔ̃ hã la, Daniel meʋuʋu kura o. Amesia si lɔ̃a gbedodoɖa yi edzi ɖe kuku na Yehowa madzudzɔmadzudzɔe, esia ɖade eƒe agbe afɔku me loo alo meɖadee o.\n2 Aleke Yehowa bu Daniel? Esi mawudɔla Gabriel va be yeaɖo Daniel ƒe gbedodoɖawo dometɔ ɖeka ŋu la, eɖɔ nyagblɔɖila sia be enye ‘amesi wolɔ̃ vevie’ alo ‘amesi gbɔ womelɔ̃a nu le kura o.’ (Daniel 9:20-23) Le Xezekiel ƒe nyagblɔɖia me la, Yehowa yɔ Daniel be ame dzɔdzɔe. (Xezekiel 14:14, 20) Le Daniel ƒe agbemeŋkekewo me la, edze ƒã be eƒe gbedodoɖawo na xɔlɔ̃wɔwɔ kplikplikpli nɔ woa kple eƒe Mawu dome, eye Dario kura hã kpɔe dze sii nenema.—Daniel 6:17.\n3. Abe alesi dutanyanyuigblɔla aɖe ƒe nuteƒekpɔkpɔ ɖee fia ene la, aleke gbedodoɖa ate ŋu akpe ɖe mía ŋu míalé nuteƒewɔwɔ me ɖe asii?\n3 Gbedodoɖa edziedzi hã ate ŋu akpe ɖe mía ŋu míado dzi le dodokpɔ sesẽwo me. Le kpɔɖeŋu me, bu nusi dzɔ ɖe Harold King, si nye dutanyanyuigblɔla le China, si wode ameɖekɛgaxɔ me dzi ŋu kpɔ. Nɔviŋutsu King gblɔ le nusi dzɔ ɖe edzi ŋu be: “Woate ŋu aɖem ɖe aga tso hanyeviwo gbɔ, gake ame aɖeke mate ŋu aɖem ɖe aga tso Mawu gbɔ o. . . . Eyata medzea klo zi etɔ̃ gbesiagbe ɖe nye gaxɔ, si ne amesiame tso eme va yina la, wòate ŋu akpɔm me, doa gbe ɖa wòɖina wosena, eye Daniel, amesi ŋu Biblia ƒo nu le nɔa susu me nam. . . . Ewɔ abe le ɣeyiɣi mawo me la, Mawu ƒe gbɔgbɔ fiaa mɔ nye tamesusu yina ɖe nusiwo aɖe vi gbogbotɔ kekeake nam gbɔe ene eye wònaa meɖea dzi ɖi. Gbɔgbɔmeŋusẽdodo kple akɔfafa kae nye si gbedodoɖa nye nam!”\n4. Gbedodoɖa ŋu biabia kawo mee míadzro le nyati sia me?\n4 Biblia gblɔ be: “Minɔ gbedodoɖa dzi madzudzɔmadzudzɔe! Mida akpe le nusianu ŋuti.” (Tesalonikatɔwo I, 5:17, 18) Le nuxlɔ̃ame sia ta la, mina míabu nyabiase siwo gbɔna ŋu akpɔ: Nukata wòle be míalé fɔ ɖe míaƒe gbedodoɖa ŋu? Susu kawo tae wòle be míanɔ tetem ɖe Yehowa ŋu ɣeawokatãɣi ɖo? Eye nukae wòle be míawɔ ne míese le mía ɖokui me be míedze ado gbe ɖa na Mawu o le míaƒe gbɔdzɔgbɔdzɔwo ta?\nGbedodoɖa Nena Mia Kplii Dome Xɔlɔ̃dzedze me Nasẽ\n5. Xɔlɔ̃dzedze tɔxɛ kae gbedodoɖa kpena ɖe mía ŋu míetuna ɖo?\n5 Àdi be Yehowa nabu wò exɔlɔ̃ea? Eƒo nu le blemafofo Abraham ŋu le mɔ ma nu. (Yesaya 41:8; Yakobo 2:23) Yehowa di be míatu ƒomedodo ma tɔgbe ɖo kpli ye. Ekpe mí tẽ be míate ɖe ye ŋu. (Yakobo 4:8) Ðe mele be amekpekpe ma nana míabu tame tso nunana tɔxɛ si gbedodoɖa nye ŋu oa? Aleke wònyea nu sesẽe nye si hafi woaɖe mɔ na wò nàƒo nu na dziɖuɖumegã ŋkutatɔ aɖe, kaka nàhayi exɔlɔ̃ zu ge! Ke hã, xexeame katã Wɔla ya le dzi dem ƒo na mí be míate ɖe ye ŋu faa le gbedodoɖa me, ɣesiaɣi si dze mía ŋu loo alo ɣesiaɣi si wòhiã be míadoe ɖa. (Psalmo 37:5) Míaƒe gbedodoɖa madzudzɔmadzudzɔe kpena ɖe mía ŋu xɔlɔ̃dzedze kplikplikpli nɔa mía kple Yehowa dome.\n6. Nukae Yesu ƒe kpɔɖeŋu fia mí le alesi ‘gbedodoɖa madzudzɔmadzudzɔe’ hiãe ŋu?\n6 Gake kpɔ alesi wòle bɔbɔe be míagbe fɔléle ɖe gbedodoɖa ŋui ɖa! Gbesiagbegbenɔnɔ me amemiamiawo ate ŋu axɔ míaƒe susu me ale gbegbe be míate kpɔ be míaƒo nu na Mawu o. Yesu de dzi ƒo na eƒe nusrɔ̃lawo be ‘woanɔ gbe dom ɖa ɖaa,’ eye nenemae eya ŋutɔ hã wɔe. (Mateo 26:41) Togbɔ be vovo menɔa eŋu gbaɖekegbe o tso ŋdi va ɖo zã me hã la, edia ɣeyiɣi ƒoa nu na Fofoa si le dziƒo. Ɣeaɖewoɣi Yesu fɔna “fɔŋli” doa gbe ɖa. (Marko 1:35) Ɣebubuɣiwo la, eɖea aga yia afisi sa ɖe aga le ŋkekea ƒe nuwuwu ɖaƒoa nu na Yehowa. (Mateo 14:23) Yesu dia ɣeyiɣi ɣesiaɣi doa gbe ɖa, eye nenema ke wòle be míawo hã míadii.—Petro I, 2:21.\n7. Nudzɔdzɔ kawoe wòle be woaʋã mí míaƒo nu na mía Fofo si le dziƒo gbesiagbe?\n7 Mɔnukpɔkpɔ geɖe sua mía si siwo sɔ na ɖokuisi gbedodoɖa gbesiagbe ne míedo go kuxiwo, tetekpɔwo, kple ne wòhiã be míawɔ nyametsotsowo. (Efesotɔwo 6:18) Ne míedia Mawu ƒe mɔfiafia le agbenɔnɔ ƒe akpa sia akpa la, ado ŋusẽ mía kplii dome xɔlɔ̃wɔwɔ. Ne xɔlɔ̃ eve kpɔ kuxiwo gbɔ ɖekae la, ɖe menaa woƒe xɔlɔ̃wɔwɔa me sẽna ɖe edzi oa? (Lododowo 17:17) Nenema ke wòle ne míeziɔ ɖe Yehowa ŋu eye míekpɔ be ekpena ɖe mía ŋu.—Kronika II, 14:10.\n8. Nukae míesrɔ̃ tso míaƒe ɖokuisi gbedodoɖawo ƒe didime ŋu le Nexemya, Yesu, kple Xana ƒe kpɔɖeŋuwo me?\n8 Aleke gbegbee wòle be wòadzɔ dzi na míi enye si be Mawu meɖo seɖoƒe na nya si míedi be míagblɔ nɛ ƒe didime alo zi gbɔ zi alesi míedi be míado gbe ɖa nɛ o! Nexemya do gbe kpui aɖe ɖa le tame hafi gblɔ eƒe biabia na Persia-fia. (Nexemya 2:4, 5) Yesu hã do gbe kpui aɖe ɖa esime wòbia be Yehowa nena ŋusẽ ye yeafɔ Lazaro ɖe tsitre. (Yohanes 11:41, 42) Gake Xana ya “[do gbe] ɖa le Yehowa ŋku me eteƒe didi” esime wònɔ eƒe dzimenyawo gblɔm nɛ. (Samuel I, 1:12, 15, 16) Míaƒe ɖokuisi gbedodoɖawo ate ŋu anɔ kpuie alo woadidi le hiahiã alo nɔnɔmeawo nu.\n9. Nukata wòle be kafukafu kple akpedada ɖe nusiwo gbegbe Yehowa wɔ na mí ta nanɔ míaƒe gbedodoɖawo me?\n9 Biblia me gbedodoɖa geɖe me nyawo nye ŋudzedzekpɔnya siwo tso dzi me na Yehowa le eƒe ɖoƒe si ƒo ɖesiaɖe ta kple eƒe dɔ wɔnukuwo ta. (Mose II, 15:1-19; Kronika I, 16:7-36; Psalmo 145) Apostolo Yohanes kpɔ amegã xoxo 24-awo—Kristotɔ amesiaminawo le woƒe dziƒonɔƒewo—wole Yehowa kafum le gbɔgblɔm be: “Mía Aƒetɔ kple mía Mawu, wòe dze be, naxɔ ŋutikɔkɔe kple bubu kple ŋusẽ; elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” (Nyaɖeɖefia 4:10, 11) Ele be míawo hã míakafu Wɔla la enuenu. Dzidzɔ kae nye si wònyena na dzilawo ne wo vi da akpe na wo tso dzi me ɖe nane si wowɔ nɛ ta! Ŋugbledede le Yehowa ƒe dɔmenyonyo ŋu ŋudzedzekpɔkpɔtɔe kple míaƒe akpedada si tso dzi me ɖe eta gbɔgblɔ nɛ nye mɔnu nyui aɖe si dzi míato atrɔ asi le míaƒe gbedodoɖawo ƒe nyonyome ŋu.\n10. Akpa kae gbedodoɖa wɔna le ŋusẽdodo míaƒe xɔse me?\n10 Gbedodoɖa edziedzi hiã vevie na míaƒe xɔse me léle ɖe asi. Esi Yesu gblɔ ‘alesi wòle be woado gbe ɖa ɣesiaɣi ɖeɖimateameŋutɔe’ ƒe kpɔɖeŋu vɔ la, ebia be: “Ne Amegbetɔvi la va la, ɖe wòakpɔ xɔse la le anyigba la dzi mahã?” (Luka 18:1-8) Gbedodoɖa vevie si tso dzi me tua xɔse ɖo. Esi blemafofo Abraham nɔ amegã kum eye vi menɔ esi haɖe o la, eƒo nu tso nya la ŋu na Mawu. Le eŋuɖoɖo me la, Yehowa bia tso esi gbã be wòawu ta dzi akpɔ dziƒo ɖa eye wòaxlẽ ɣletiviawo, ne ate ŋui. Emegbe Mawu gaka ɖe edzi na Abraham be: “Nenema wò ƒome anɔ.” Nukae do tso eme? Abraham “[xɔ] Yehowa dzi se, eye wòbui nɛ dzɔdzɔenyenyee.” (Mose I, 15:5, 6) Ne míeʋu dzi me na Yehowa le gbedodoɖa me hexɔ kakaɖedzinya siwo wògblɔ ɖe Biblia me de eme, eye míeɖo toe la, ado ŋusẽ míaƒe xɔse.\n11. Aleke gbedodoɖa ate ŋu akpe ɖe mía ŋu le kuxiwo gbɔ kpɔkpɔ mee?\n11 Gbedodoɖa agate ŋu akpe ɖe mía ŋu hã be míakpɔ kuxiwo gbɔ. Ðe nuwo te ɖe mía dzi eye nya sesẽwo dzɔna ɖe mía dzia? Biblia gblɔ na mí be: “Tsɔ wò nyawo dro ɖe Yehowa dzi, eyae akpɔ tawò; emana ke naɖe le ame dzɔdzɔe te akpɔ gbeɖe o.” (Psalmo 55:23) Ne nyametsotso sesẽwo dze ŋgɔ mí la, míate ŋu asrɔ̃ kpɔɖeŋu si Yesu ɖo ɖi. Edo gbe ɖa zã blibo ɖeka hafi tia eƒe apostolo 12-awo. (Luka 6:12-16) Eye le ŋkeke si do ŋgɔ na eƒe ku ƒe zã me la, Yesu do gbe ɖa vevie ale gbegbe be “eƒe fifia le abe ʋukɔwo ene hele gegem ɖe anyigba toŋtoŋ.” (Luka 22:44) Nukae nye emetsonu? “[Woɖo] toe le esi wòvɔ̃a Mawu la ŋuti.” (Hebritɔwo 5:7) Míaƒe gbedodoɖa vevie edziedzi akpe ɖe mía ŋu be míanɔ te ɖe nuteɖeamedziwo kple dodokpɔ sesẽwo nu.\n12. Aleke tete ɖe Yehowa ŋu le gbedodoɖa me naa wòdzena kɔte be etsɔ ɖe le eme na mí?\n12 Nu bubu si ta míate ɖe Yehowa ŋu le gbedodoɖa mee nye be eya hã tena ɖe mía ŋu. (Yakobo 4:8) Ne míeʋu míaƒe dzi me na Yehowa le gbedodoɖa me la, ɖe míesenɛ le mía ɖokui me be etsɔ ɖe le míaƒe nuhiahiãwo me eye wòléa be na mí tufafatɔe oa? Míesenɛ ŋutɔŋutɔ le mía ŋutɔwo mía ɖokui me be Mawu lɔ̃ mí. Yehowa metsɔ dɔ si nye be yease ye subɔlawo ƒe gbedodoɖa ɖesiaɖe si woado ɖa na wo Fofo si le dziƒo la de asi na ame bubu aɖeke tsɔ kpe ɖe eya ŋutɔ ɖokui ŋu o. (Psalmo 66:19, 20; Luka 11:2) Eye ele mía kpem be ‘míatsɔ míaƒe dzimaɖitsitsiwo katã ada ɖe ye dzi elabena yeléa be na mí.’—Petro I, 5:6, 7.\n13, 14. Susu kawo tae wòle be míanɔ gbe dom ɖa madzudzɔmadzudzɔe?\n13 Gbedodoɖa ate ŋu ana dzo nanɔ mía me geɖe wu ɖe dutoƒo subɔsubɔdɔa wɔwɔ ŋu eye wòado ŋusẽ mí ne wòwɔ na mí be míana ta le ɖekematsɔleme kple tsitretsiɖeŋu ta. (Dɔwɔwɔwo 4:23-31) Gbedodoɖa agate ŋu akpɔ mía ta tso “Abosam ƒe aɖaŋu vɔ̃wo” me. (Efesotɔwo 6:11, 17, 18) Ne míele avu wɔm kple dodokpɔ siwo míedoa goe gbesiagbe la, míate ŋu abia Mawu ɣeawokatãɣi be wòado ŋusẽ mí. Yesu de biabia si nye be Yehowa ‘neɖe mí tso vɔ̃ɖitɔ,’ Satana Abosam, ‘si me’ eƒe kpɔɖeŋu gbedodoɖa la me.—Mateo 6:13.\n14 Ne míeyi edzi le kpekpeɖeŋu biam le gbedodoɖa me be míaɖu dzodzro vɔ̃wo dzi la, míakpɔe be Yehowa akpe ɖe mía ŋu. Kakaɖedzi sia le mía si be: “Nuteƒewɔla enye Mawu, amesi mana mɔ bena, woate mi akpɔ awu alesi miate ŋui la o; ke ana gododo le eme hã akpe ɖe tetekpɔ ŋuti, bene miate ŋu atsɔe.” (Korintotɔwo I, 10:13) Apostolo Paulo ŋutɔ kpɔ Yehowa ƒe ŋusẽdoame ƒe beléle teƒe le nudzɔdzɔ vovovo me. Egblɔ be: “Metea ŋu wɔa nuwo katã le Kristo, amesi doa ŋusẽm la me.”—Filipitɔwo 4:13; Korintotɔwo II, 11:23-29.\nNɔ Gbedodoɖa Dzi Togbɔ Be Gbɔdzɔgbɔdzɔwo Le Ŋuwò Hã\n15. Nukae ate ŋu adzɔ ne míegava le agbe nɔm ɖe Mawu ƒe dzidzenuwo nu o?\n15 Be woase míaƒe gbedodoɖawo la, mele be míagbe Mawu ƒe Nya la me nuxlɔ̃amewo xɔxɔ o. Apostolo Yohanes ŋlɔ be: “Nusianu, si míebiae la, míaxɔe atso esi me; elabena míeléa eƒe seawo me ɖe asi, eye míewɔa nusiwo dzea eŋu.” (Yohanes I, 3:22) Gake nukae ate ŋu adzɔ ne míaƒe agbenɔnɔ mesɔ ɖe Mawu ƒe dzidzenuwo nu o? Adam kple Xawa yi ɖaɣla wo ɖokuiwo le woƒe nuvɔ̃ wɔwɔ le Eden-bɔa me megbe. Awɔ na míawo hã be ‘míasi abe na Yehowa’ ahadzudzɔ gbedodoɖa. (Mose I, 3:8) Dzikpɔla mɔzɔla kpɔnuteƒe aɖe si ŋkɔe nye Klaus gblɔ be: “Nusi mede dzesii enye be ɣesiaɣi kloe la, vodada gbãtɔ si amesiwo ɖea wo ɖokui ɖa tso Yehowa kple eƒe habɔbɔa ŋu wɔna ye nye be wodzudzɔa gbedodoɖa.” (Hebritɔwo 2:1) Nusiae dzɔ ɖe José Ángel dzi. Egbɔ be: “Ade ƒe enyi kloe la, bebli hafi medoa gbe ɖa na Yehowa. Mesena le ɖokuinye me be nyemedze aƒo nu nɛ o, evɔ megabunɛ kokoko be eyae nye Fofonye si le dziƒo hafi.”\n16, 17. Gblɔ alesi gbedodoɖa edziedzi ate ŋu akpe ɖe mía ŋu míaɖu gbɔgbɔ me gbɔdzɔgbɔdzɔwo dzi ƒe kpɔɖeŋu aɖewo.\n16 Awɔ na mía dometɔ aɖewo be míedze ado gbe ɖa o le gbɔdzɔgbɔdzɔ le gbɔgbɔ me alo nugbegblẽwɔwɔ aɖe ta. Evɔ ɣemaɣi tututue wòhiã be míazã gbedodoɖa ƒe nunana la bliboe hafi. Yona si le eƒe dɔdasi nu. Gake ‘Yona yɔ Yehowa le eƒe xaxawo me, eye Wòtɔ nɛ. Yona do ɣli tso tsieƒe ƒe ƒodo me, eye Yehowa se eƒe gbe.’ (Yona 2:3) Yona do gbe ɖa, Yehowa ɖo eƒe gbedodoɖaa ŋu, eye Yona haya le gbɔgbɔ me.\n17 José Ángel hã do gbe ɖa vevie bia kpekpeɖeŋu. Egblɔ be: “Meʋu nye dzi me eye meɖe kuku bia Mawu ƒe tsɔtsɔke. Eye ekpe ɖe ŋunye hã vavã. Nyemexɔe se be magatrɔ ava nyateƒea me ne menye gbedodoɖae kpe ɖe ŋunye o. Fifia medoa gbe ɖa edziedzi gbesiagbe, eye wòdzroam vevie.” Ele be míavo le mía ɖokui me ɣesiaɣi be míaƒo nu tso míaƒe vodadawo ŋu na Mawu naneke maɣlamaɣlae eye míatsɔ ɖokuibɔbɔ abia eƒe tsɔtsɔke. Esi Fia Dawid ʋu eƒe dzidadawo me la, Yehowa tsɔ eƒe nuvɔ̃wo kee. (Psalmo 32:3-5) Ðe Yehowa di be yeakpe ɖe mía ŋu, menye be yeabu fɔ mí o. (Yohanes I, 3: 19, 20) Eye hamemetsitsiwo ƒe gbedodoɖawo ate ŋu akpe ɖe mía ŋu le gbɔgbɔ me, elabena woƒe kukuɖeɖewo “tea ŋu wɔa nu geɖe.”—Yakobo 5:13-16.\n18. Kakaɖedzi kae le Mawu subɔlawo si eɖanye aleke kee wotra mɔe o?\n18 Fofo kae anya via si va egbɔ ɖokuibɔbɔtɔe be wòakpe ɖe ye ŋu eye be yeaxɔ aɖaŋuɖoɖo atso egbɔ esime ɖevia wɔ vodadaa? Vi nudomegblẽla la ƒe kpɔɖeŋu fia be aleke gbegbee míetrae o, edzɔa dzi na mía Fofo si le dziƒo ŋutɔ ne míetrɔ va egbɔ. (Luka 15:21, 22, 32) Yehowa le amesiwo katã tra mɔ la kpem be woayɔ ye, “elabena [yetsɔa] nuvɔ̃ kena geɖe.” (Yesaya 55:6, 7) Togbɔ be Dawid wɔ nuvɔ̃ gã geɖewo hã la, eyɔ Yehowa gblɔ nɛ be: “Mawu se nye gbedodoɖa, eye megaɣla ɖokuiwò ɖe nye kokoƒoƒowo o!” Egblɔ kpee be: “Mefa konyi, eye meɖe hũ le fiẽ, ŋdi kple ŋdɔ, eye [Yehowa] ɖo to nye gbe.” (Psalmo 55:2, 18) Aleke gbegbee wòfaa dzi na amee nye si!\n19. Nukata mele be míatsɔe be ne ewɔ abe womeɖo míaƒe gbedodoɖawo ŋu o la, ke efia be Mawu mekpɔ ŋudzedze ɖe mía ŋu o?\n19 Ke ne womeɖo míaƒe gbedodoɖa ŋu na mí enumake o ɖe? Ekema ele be míakpɔ egbɔ be míaƒe biabiaa sɔ ɖe Yehowa ƒe lɔlɔ̃nu nu eye míebiae to Yesu ƒe ŋkɔ dzi. (Yohanes 16:23; Yohanes I, 5:14) Gake nusrɔ̃la Yakobo gblɔ le Kristotɔ aɖewo ŋu be womeɖo woƒe gbedodoɖawo ŋu o le esi ‘womebiana kple susu nyui o’ ta. (Yakobo 4:3) Le go bubu me la, mele be míaƒo nya ta kaba be gbedodoɖa siwo dze abe womeɖo wo ŋu o ene nyea kpeɖodzi ɣesiaɣi be Mawu mekpɔ ŋudzedze ɖe ame ŋu o. Ɣeaɖewoɣi la, Yehowa ate ŋu aɖe mɔ esubɔla wɔnuteƒewo nanɔ gbedodoɖa dzi le nane ŋu vaseɖe ɣeaɖeɣi hafi woakpɔ ŋuɖoɖoa. Yesu gblɔ be: “Minɔ ebiabia dzi, eye woana mi.” (Mateo 7:7, 8, NW) Esi wòle alea ta la, ehiã be ‘míanɔ gbedodoɖa dzi ɖaasi.’—Romatɔwo 12:12.\nDo Gbe Ða Edziedzi\n20, 21. (a) Nukatae wòhiã be míado gbe ɖa madzudzɔmadzudzɔe le ‘ŋkeke mamlɛ’ siawo me? (b) Nukae míaxɔ ne míetena vaa Yehowa ƒe amenuveve fiazikpui la gbɔ gbesiagbe?\n20 Amemiamiawo kple kuxiwo le dzidzim ɖe edzi le ‘ɣeyiɣi sesẽ siwo me nɔnɔ sẽ,’ si nye dzesi na ‘ŋkeke mamlɛawo’ la me. (Timoteo II, 3:1) Eye ele bɔbɔe be fukpekpewo naxɔ susu me na mí. Gake míaƒe gbedodoɖa madzudzɔmadzudzɔe ana míatu míaƒe agbenɔnɔ ɖe gbɔgbɔmenuwo dzi togbɔ be kuxiwo, tetekpɔwo, kple dziɖeleƒonamenuwo aɖe kpe na mí hã. Míaƒe gbedodoɖa na Yehowa gbesiagbe ate ŋu ana dzideƒo si hiã mí vevie la mí.\n21 Yehowa, ‘Gbedodoɖasela la,’ mexaxa akpa be mase míaƒe gbedodoɖawo o. (Psalmo 65:3) Megadzɔ gbeɖe be míaxaxa akpa na nuƒoƒo nɛ o. Mía kple Mawu dome xɔlɔ̃dzedzee nye nu xɔasitɔ kekeake si le mía si. Migana míabui nu tsɛe gbeɖe o. “Eyata minɛ míatsɔ dzideƒo ate va eƒe amenuvevezikpui la gbɔ, bene míaƒe asi nasu nublanuikpɔkpɔ dzi, eye míakpɔ amenuveve hena mía xɔxɔ le hiahiãgbe.”—Hebritɔwo 4:16.\n• Nukae míesrɔ̃ tso nyagblɔɖila Daniel gbɔ ku ɖe vevienyenye si le gbedodoɖa ŋu ŋuti?\n• Aleke míawɔ ado ŋusẽ xɔlɔ̃dzedze si le mía kple Yehowa dome?\n• Nukata mele be míaɖe mɔ esese le mía ɖokui me be míedze o naxe mɔ na míaƒe gbedodoɖa na Yehowa o?\nNexemya do gbe kpui aɖe ɖa le tame hafi gblɔ eƒe biabia na Persia-fia\nXana ‘do gbe didi aɖe ɖa le Yehowa ŋkume’\nYesu do gbe ɖa zã blibo ɖeka hafi tia eƒe apostolo 12-awo\nMɔnukpɔkpɔwo sua mía si ŋkeke bliboa katã be míado gbe ɖa


“Miɖe Gbeƒã Fia La Kple Eƒe Fiaɖuƒe La!”\nGbetakpɔxɔ—Tata Si Míesrɔ̃na | May 2017\nGBE BUBU Afrikaans Albanian Amharic Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Yunnanese) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nYAME ƒe dzoxɔxɔ nu nɔ sesẽm xoxo Fiɖa ŋdi ma le September 1922 me esime ame 8,000 va ƒo ƒu ɖe takpexɔa me. Zimenɔlaa ɖe gbeƒãe be le wɔnaa ƒe akpa vevi sia me la, mɔɖeɖe li be ame sia ame si di be yeado la nado faa, gake womaɖe mɔ na ame aɖeke be wòagage ɖe xɔa me o.\nWodzi hawo le “Kafukafu Ƒe Wɔna” si wotsɔ dze takpekpea gɔme la me. Eyome, Nɔviŋutsu Joseph F. Rutherford va tɔ ɖe nuƒolanɔƒea. Nyaselawo dometɔ akpa gãtɔ nɔ mɔ kpɔm vevie na nya si gblɔ ge wòala. Ame ʋɛ aɖewo nɔ yiyim nɔ gbɔgbɔm le dzoxɔxɔa ta. Nuƒolaa bia tso wo si moveviɖoɖotɔe be woanɔ anyi ase nyaa. Esi nuƒoa dze egɔme la, ɖe ame aɖe de dzesi avɔ gã legbee si woŋlɔ nyuie hesa ɖe nuƒolanɔƒea tame dze ŋgɔ nyaselawoa?\nNɔviŋutsu Rutherford ƒe nuƒoa ƒe tanyae nye “Dziƒofiaɖuƒe la gogo.” Esi wònɔ nuƒoa ƒom gaƒoƒo ɖeka kple afã sɔŋ la, eƒe gbe sesẽa xɔ xɔ bliboa me esime wònɔ nu ƒom tso ale si blema nyagblɔɖilawo ɖe gbeƒã Fiaɖuƒea ƒe vava vɔvɔ̃manɔmee la ŋu. Esi wòɖo nuƒoa ƒe akpa vevitɔ dzi la, ebia be, “Ðe miexɔ edzi se be Ŋutikɔkɔefia la dze dziɖuɖu gɔmea?” Nyaselawo ɖo eŋu sesĩe be: “Ɛ̃!”\nNɔviŋutsu Rutherford gblɔ kple gbe sesẽ be: “Ekema mitrɔ yi gbeadzi, O, mi Mawu dziƒoʋĩtɔ la ƒe viwo! . . . Mikpɔ ɖa, Fia la le dzi ɖum! Miawoe nye eƒe nyakakalawo. Eya ta miɖe gbeƒã, miɖe gbeƒã, miɖe gbeƒã.”\nƔemaɣi tututu la, avɔ si le ŋɔŋlɔ le dzia la ke blewuu nyaselawo kpɔ. Nuŋɔŋlɔ si le edzi ye nye: “Miɖe Gbeƒã Fia La Kple Eƒe Fiaɖuƒe La.”\nNɔviŋutsu Ray Bopp gblɔ be: “Nyaselawo gli kple dzidzɔ.” Nɔvinyɔnu Anna Gardner gblɔ be “akpesisia ƒe sesẽ wɔe be xɔtiawo nɔ ʋuʋum kpekpekpe.” Nɔviŋutsu Fred Twarosh gblɔ be: “Enumake, nyaselawo katã tso ɖe tsitrenu zi ɖeka.” Nɔviŋutsu Evangelos Scouffas hã gblɔ be: “Ðeko wònɔ abe ɖe ŋusẽ triakɔ aɖee he mí katã le míaƒe zikpuiwo dzi ene, míetso ɖe tsitrenu eye aɖatsi lólo ɖe ŋku dzi na mí.”\nAme siwo de takpekpe ma la dometɔ akpa gãtɔ nɔ gbeƒã ɖem Fiaɖuƒe ŋuti nya nyuia xoxo. Gake azɔ la, dzo yeye ɖo wo me ɖe dɔa ŋu. Nɔvinyɔnu Ethel Bennecoff gblɔ tso Biblia Nusrɔ̃viawo ŋu be ‘woƒe dziwo yɔ fũu kple lɔlɔ̃ eye dzo yeye ɖo wo me’ ɖe dɔa ŋu. Nɔvinyɔnu Odessa Tuck, si xɔ ƒe 18 ɣemaɣi la, ɖoe kplikpaa tso takpekpe ma me be yeawɔ ɖe yɔyɔ si nye, “Ame kae ayi na mí?” la dzi. Egblɔ be: “Nyemenya afi si maɖe gbeƒã le, ale si maɖe gbeƒã alo nya si maɖe gbeƒãe o. Nu si menya koe nye be medi be mawɔ nu abe Yesaya, ame si gblɔ be, ‘Nyee nye esi! Dɔm!’ la ene.” (Yes. 6:8) Nɔviŋutsu Ralph Leffler gblɔ be: “Ŋkeke vevi ma koŋ dzie Fiaɖuƒea ŋuti nyakakadɔ si xɔ xexea me katã egbea la dze egɔme.”\nMewɔ nuku o be takpekpe si wowɔ le Cedar Point, Ohio, le ƒe 1922 me la nye nudzɔdzɔ vevi aɖe le teokrasi ƒe ŋutinya me! Nɔviŋutsu George Gangas gblɔ be: “Takpekpe ma wɔ dɔ ɖe dzinye meɖoe kplikpaa be nyemana takpekpe aɖeke nato ŋunye gbeɖe o.” Eye mena ɖeke to eŋu hã kpɔ o. Nɔvinyɔnu Julia Wilcox ŋlɔ bena: “Magblɔ ko be nyemate ŋu aɖɔ ale si gbegbe dzi dzɔam ɣesiaɣi si woƒo nu tso ƒe 1922 Cedar Point takpekpea ŋu le míaƒe agbalẽwo me o. Medina be magblɔ na Yehowa be, ‘Akpe na wò be èna mɔnukpɔkpɔm menɔ eteƒe.’”\nAnɔ eme be míawo hã míeɖoa ŋku takpekpe aɖe si wɔ dɔ ɖe mía dzi ale gbegbe, si na míaƒe dzi yɔ fũu kple dzidzɔ eye dzo yeye ɖo mía me eye wòna míegalɔ̃ mía Mawu gã la kple eƒe Fia la geɖe wu la dzi. Ne míele ŋku ɖom takpekpe ma dzi la, eʋãa míawo hã be míagblɔ na Yehowa be, “Akpe na wò be èna mɔnukpɔkpɔm menɔ eteƒe.”\nNuŋɔŋlɔ Si Gɔme Womese O\nWoŋlɔ ŋɔŋlɔdzesi siwo nye “ADV” (siwo nɔ tsitre ɖi na Eŋlisigbe me nya “miɖe gbeƒã”) ɖe teƒeteƒewo—atiwo, xɔwo kple takpekpe ƒe ɖoɖowɔɖia gɔ̃ hã dzi! Takpekpea valawo katã nɔ didim vevie be yewoanya nu si ŋɔŋlɔdzesi mawo fia. *\n“Wotsɔ nuŋlɔtsi yibɔ ŋlɔ ADV ɖe nu ɣiwo dzi wòlolo gã eye woklã wo ɖe dzesiklãɖoƒewo kple xɔmɔnu ɖe sia ɖe. Míebia be nu kae ŋɔŋlɔdzesi mawo fia hã, gake edze abe ame aɖeke menyae o ene, alo ne wonyae hã, womedi be yewoagblɔe na mí o.”—Edith Brenisen.\n^ mm. 14 Naneke meli si ana míanya ale si tututu woŋlɔ dzesia ɣemaɣi o. Va de asi na egbea la, nuŋɔŋlɔa ƒe foto aɖeke mele Míaƒe Nudzraɖoƒe o.\nNu Siwo Nɔ Edzi Yim Le Nyaselawo Ƒe Manyamanya Me—Woɖo Gbedodoɖa Aɖe Ŋu\nArthur kple Nellie Claus va kaba kple susu be yewoakpɔ teƒe nyui aɖe anɔ. Arthur gblɔ be: “Nye to nɔ nya ɖe sia ɖe ŋu tututu.” Kasia, dɔme te eléle sesĩe. Ete ɖe edzi be wòado le xɔa me, elabe enyae be yemagate ŋu age ɖe eme o. Anyinɔƒegbɔkpɔla aɖe biae be, “Gaƒoƒo sia mee nàdo le xɔa mea?” Ke hã, Arthur nyae be ele be yeado godoo.\nEsi Arthur trɔ gbɔna xɔa me la, ese be nyaselawo nɔ asikpe ƒom sesĩe. Eyi ɖanɔ xɔa ŋu tsam be yeakpɔ afi si yeate ŋu anɔ ase nya si gblɔm wonɔ le xɔa me, eye wòkpɔ teƒe aɖe si wòate ŋu alia ayi xɔa tame, si kɔ meta 5 kloe. Esi wòliae vɔ la, eyi fesre gã aɖe si nɔ ʋuʋu ɖi le xɔa tame la nu.\nAzɔ Arthur kpɔ nɔviŋutsu aɖewo le nuƒolanɔƒea tame, wotɔtɔ, womenya nu si woawɔ o, eye wonɔ nuƒolaa kpɔm le anyime. Wode dɔ asi na wo be woatso ka siwo wotsɔ bla avɔ si dzi woŋlɔ nu ɖo la katã zi ɖeka ale be avɔa nake. Gake wogahiã na hɛ ɖeka ale be woate ŋu atso kawo katã zi ɖeka. Ðe kotokumehɛ si ɖa nyuie la nɔ Arthur sia? Aleke gbegbe woƒe dzi dze emee nye esi esi wokpɔe be hɛ le esi. Arthur kple ame susɔeawo katã yi ɖanɔ ka si wòle be woatso la gbɔ tututu henɔ dzesi si woɖo na wo la lalam. Ne Nɔviŋutsu Rutherford nya gblɔ “Miɖe gbeƒã!” zi evelia ko la, ele be woatso kawo.\nEteƒekpɔlawo gblɔ be avɔ gã si dzi wotsɔ amadede vovovo etɔ̃ ŋlɔ nu ɖo la mli blewuu heke le atsyɔ̃ɖoɖo me. Yesu ƒe nɔnɔmetata le avɔa titina.\nEmegbe la, nɔviŋutsuawo gblɔ na Arthur be atsrɔe aɖee yewolia yi xɔa tame, gake esi yewoliae vɔ la, wova tsɔe dzo. Esi yewomate ŋu ayi aɖabia kpekpeɖeŋu o ta la, yewodo gbe ɖa na Yehowa be wòana nɔvi aɖe si si hɛ le nava. Nɔviŋutsu mawo ka ɖe edzi be Yehowa ɖo yewoƒe gbedodoɖaa ŋu le mɔ sia si wɔ nuku ŋutɔ la nu.\nƉoe Ɖe Amewo Ɖoe Ɖe Amewo “Míaƒe Dziwo Yɔ Fũu Kple Lɔlɔ̃ Eye Dzo Yeye Ðo Mía Me”\nKpe Ðe “Amedzroviwo” Ŋu ‘Woasubɔ Yehowa Kple Dzidzɔ’\nAle Si Míakpe Ðe ‘Amedzrowo’ Ƒe Viwo Ŋu\nAGBEMEŊUTINYA Togbɔ Be Menye Tokunɔ Hã, Esia Mexe Mɔ Nam Be Nyemeɖe Gbeƒã Na Amewo O\nMègana Wò Lɔlɔ̃ Nayi To O\n“Èlɔ̃am Wu Esiawoa?”\nAle Si Gayo Kpe Ðe Nɔvi Kristotɔwo Ŋu\nDzidzɔ Si Le Agbe Tsɛ Nɔnɔ Me\nNU NYUI SIWO LE MÍAƑE NUDZRAÐOƑE “Míaƒe Dziwo Yɔ Fũu Kple Lɔlɔ̃ Eye Dzo Yeye Ðo Mía Me”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2017\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2017\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 2017\nGBETAKPƆXƆ—TATA SI MÍESRƆ̃NA May 2017\n“Mɔ Aɖeke Megblẽ Akpa Alo Didi Akpa O”


Edzɔa Dzi Na Wò Be Yehowa Ƒe Ŋku Le Ŋuwòa? | Nusɔsrɔ̃\nGbetakpɔxɔ—Tata Si Míesrɔ̃na | April 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Yunnanese) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nEdzɔa Dzi Na Wò Be Yehowa Ƒe Ŋku Le Ŋuwòa?\n“Yehowa ƒe ŋku le vɔ̃ kple nyui ŋu le afiawo katã.”—LOD. 15:3.\nNYA VEVI SIWO DZI WÒLE BE NÀÐO ŊKUI\nNu ka tae Yehowa ƒe ŋku le ŋuwò?\nMɔ kawo dzie Yehowa tona xlɔ̃a nu mí, ɖɔa mí ɖo hefiaa mɔ mí?\nNu ka tae ɣeaɖewoɣi la, Yehowa medea nu nyaa me ne míele nɔnɔme sesẽ aɖe me tom o?\n1, 2. Vovototo kae le ale si Yehowa ƒe ŋku le mía ŋu kple ale si wotsɔa videoɖemɔ̃wo léa ŋku ɖe nuwo ŋu dome?\nLE DUKƆ geɖe me la, woda videoɖemɔ̃wo ɖe teƒeteƒewo tsɔ léa ŋku ɖe ʋuwo kple ʋufɔkuwo ŋu le mɔdodowo dzi. Kpovitɔwo tea ŋu zãa video mawo tsɔ léa ʋukula siwo tsɔ ʋu ƒo ame alo lɔ ʋu bubuwo hesi dzo la bɔbɔe. Le nyateƒe me la, esi videoɖemɔ̃ siawo le teƒeteƒewo ta la, ele sesẽm na amewo be woasi le woƒe nuwɔna gbegblẽwo me tsonuwo nu.\n2 Kpɔɖeŋu sia ate ŋu ana míaƒe susu nayi mía Fofo lɔ̃ame Yehowa dzi. Biblia gblɔ be eƒe ŋku le “afiawo katã.” (Lod. 15:3) Gake ɖe esia fia be enɔa ŋku lém ɖe nu sia nu si wɔm míele ŋu tsitotsito ɣeawokatãɣia? Ðe Mawu nɔa mía ɖiam be ne míewɔ vodada aɖe ko la, yeahe to na mía? (Yer. 16:17; Heb. 4:13) Gbeɖe! Susu si koŋ tae Yehowa ƒe ŋkuwo le mía ŋue nye be, elɔ̃ mía dometɔ ɖe sia ɖe, eye wòdi be eme nanyo na mí.—1 Pet. 3:12.\n3. Nu atɔ̃ kawoe ɖo kpe edzi be esi Mawu lɔ̃ mí tae eƒe ŋkuwo le mía ŋu?\n3 Nu kae akpe ɖe mía ŋu míase egɔme be esi Mawu lɔ̃ mí tae eƒe ŋkuwo le mía ŋu ɖo? Mina míadzro nu atɔ̃ siwo ɖo kpe esia dzi me. (1) Exlɔ̃a nu mí ne míele afɔ baɖa aɖe ɖeɖe ŋu bum le dzi me. (2) Eɖɔa mí ɖo ne míeɖe afɔ gbegblẽ. (3) Etsɔa Biblia ƒe gɔmeɖosewo fiaa mɔ mí. (4) Ekpena ɖe mía ŋu ne míedo go dodokpɔ vovovowo. (5) Eɖoa eteƒe na mí ne ekpɔ be míewɔ nu si sɔ.\nMAWU LƆ̃AME LA XLƆ̃A NU MÍ\n4. Susu ka tae Yehowa xlɔ̃ nu Kain be “nu vɔ̃ de xa ɖe ʋɔtru nu” nɛ?\n4 Gbã la, míadzro ale si Mawu xlɔ̃a nu mí ne míele afɔ baɖa aɖe ɖeɖe ŋu bum le dzi me la me. (1 Kron. 28:9) Le kpɔɖeŋu me, bu ale si Mawu wɔ nui esi Kain “bi dzi ŋutɔ” le esi Mawu mekpɔ ŋudzedze ɖe eŋu o ta la ŋu kpɔ. (Mixlẽ 1 Mose 4:3-7.) Yehowa ɖo aɖaŋu na Kain be netrɔ, ‘ne wòawɔ nyui.’ Yehowa xlɔ̃ nui be ne metrɔ o la, “ekema nu vɔ̃ de xa ɖe ʋɔtru nu” nɛ. Eyome Mawu gblɔ nɛ be: “Ke wò la, ɖu edzi!” Edi be Kain nawɔ ɖe nuxlɔ̃amea dzi ne ‘eƒe ŋkume nakɔ,’ alo woakpɔ ŋudzedze ɖe eŋu. Ne Mawu kpɔ ŋudzedze ɖe eŋu la, ekema ƒomedodo nyui ayi edzi anɔ eya kplii dome.\n5. Mɔ kawo nue Yehowa xlɔ̃a nu mí ku ɖe dzodzro vɔ̃wo ŋu le?\n5 Nenemae wòle le míawo hã gome egbea. Yehowa kpɔa keke míaƒe dzi me ke; míate ŋu aɣla míaƒe tameɖoɖowo kple dzimedidiwo ɖee o. Mía Fofo lɔ̃amea di be míato dzɔdzɔenyenyemɔ dzi, ke hã mezia mía dzi be míatrɔ míaƒe afɔɖeɖewo o. Etoa eƒe Nya Biblia dzi xlɔ̃a nu mí ne míeɖo ta mɔ gbegblẽ dzi. Le mɔ ka nu? Ne míele Biblia xlẽm gbe sia gbe la, míekena ɖe mawunyakpukpui siwo kpena ɖe mía ŋu míeɖua dzodzro vɔ̃wo dzi ŋu zi geɖe. Hekpe ɖe eŋu la, míaƒe agbalẽwo hã kloa nu le dzodzro aɖe si míanya nɔ avu wɔm kplii la dzi eye wofiaa ale si míawɔ aɖu edzii la mí. Eye mí katã míexɔa aɖaŋuɖoɖo siwo sɔ ɖe ɣeyiɣia dzi le hame ƒe kpekpewo me!\n6, 7. (a) Nu ka tae míate ŋu agblɔ be nyati siwo wotana na ame miliɔn geɖe nye kpeɖodzi be Mawu lɔ̃ wò? (b) Nu kae nàwɔ be Yehowa ƒe beléname naɖe vi na wò?\n6 Nuxlɔ̃ame siawo katã nye kpeɖodzi be Yehowa ƒe ŋku le mía ŋu eye wòlɔ̃ mía dometɔ ɖe sia ɖe. Enye nyateƒe be ƒe alafa geɖee nye esia si woŋlɔ Biblia me nyawo, ame miliɔn geɖewoe Mawu ƒe habɔbɔa taa míaƒe agbalẽwo na, eye hame bliboae nuxlɔ̃ame siwo wonaa mí le kpekpeawo me la yina na. Ke hã, Yehowa le mɔ siawo katã dzi tom be yeahe wò susu ayi yeƒe Nya la dzi ale be nàte ŋu aɖɔ wò tamesusu ɖo. Eya ta míate ŋu agblɔ be esia ɖo kpe edzi be Yehowa lɔ̃ wò heléa be na wò.\nMíaƒe dzitsinya si míetsɔ Biblia na hehee la kpena ɖe mía ŋu míeƒoa asa na nuwɔna gbegblẽwo (Kpɔ memama 6, 7)\n7 Hafi Mawu ƒe nuxlɔ̃amewo naɖe vi na mí la, gbã la, ele be míaka ɖe edzi be etsɔa ɖe le eme na mí vavã. Eyome ele be míawɔ ɖe Mawu ƒe Nya la dzi ahadze agbagba aɖe asi le tamesusu ɖe sia ɖe si medzea eŋu o la ŋu. (Mixlẽ Yesaya 55:6, 7.) Ne míewɔna ɖe nuxlɔ̃amewo dzi la, míaƒo asa na dzigbagbã geɖe. Gake ne edzɔ be míaƒe nudzodzrowo he mí de nu gbegblẽ aɖe wɔwɔ me la, kpekpeɖeŋu kae mía Fofo lɔ̃amea nana mí?\nMÍA FOFO LƆ̃AMEA ÐƆA MÍ ÐO\n8, 9. Aleke ale si Yehowa toa mía nɔviwo dzi ɖɔa mí ɖo la ɖenɛ fiana be etsɔa ɖe le eme na mí? Gblɔ eƒe kpɔɖeŋu.\n8 Ale si Yehowa ɖɔa mí ɖo hã nye kpeɖodzi be etsɔa ɖe le eme na mí. (Mixlẽ Hebritɔwo 12:5, 6.) Enye nyateƒe be míebua ɖɔɖɔɖo alo tohehe aɖeke dzidzɔe o. (Heb. 12:11) Ke hã ele be míase nu si tae nɔvi aɖe le mía ɖɔm ɖo la gɔme. Menye ɖe amea di be yeagblɔ nya wòate ɖe mía dzi o, ke boŋ esi wòkpɔe be míaƒe nuwɔnaa ate ŋu agblẽ ƒomedodo si le mía kple Yehowa Mawu dome tae. Mía nɔvia lɔ̃ faa be yeadi ɣeyiɣi ahatsɔ nanewo asa vɔe ale be yeazã Biblia atsɔ akpe ɖe mía ŋu be míatrɔ ahawɔ nu si adze Mawu ŋu. Eya ta ele be míaxɔ ɖɔɖɔɖoa, eye míagaŋlɔ be gbeɖe o be Yehowa gbɔe wòtso.\n9 Mina míadzro kpɔɖeŋu aɖe si ɖe esia fia me. Nɔviŋutsu aɖe dze agbagba ɖe asi le amamaɖeɖenuwɔnawo kpɔkpɔ si zu numame nɛ la ŋu hafi va xɔ nyateƒea. Gake numame xoxoa gakpɔtɔ nɔ bibim le eme abe dzo ene. Esi wòƒle asitelefon yeye aɖe la, nu nyɔŋu mawo kpɔkpɔ ƒe dzodzroa ganyɔ ɖe eme. (Yak. 1:14, 15) Enɔa Internet dzi amamaɖefotowo kpɔm le eƒe fon la dzi. Gbe ɖeka esi eya kple hamemetsitsi aɖe wonɔ ɖase ɖim le telefon dzi la, etsɔ eƒe fon la na hamemetsitsia be wòakpɔ nutoa me tɔ aɖewo ƒe adrɛs le edzi. Esi hamemetsitsia nɔ fon la zãm la, amamaɖeɖenuwɔnawo ɖeƒe aɖe koe dze le edzi zi ɖeka. Hamemetsitsia xlɔ̃ nu nɔviŋutsua enumake, eye esia ɖee tso gbɔgbɔmefɔku me. Ðɔɖɔɖo sia si sɔ ɖe ɣeyiɣi dzi la kpe ɖe nɔviŋutsua ŋu wòɖu numame gbegblẽ ma dzi mlɔeba. Aleke gbegbe míedaa akpe na mía Fofo si le dziƒoe nye esi be ekpɔa míaƒe nu vɔ̃ ɣaɣlawo heɖɔa mí ɖo hafi wòava tsi megbe akpa!\nETSƆA BIBLIA ƑE GƆMEÐOSEWO FIAA MƆ MÍ\n10, 11. (a) Aleke míana Mawu nafia mɔ mí? (b) Gblɔ ale si ƒome aɖe wɔ ɖe Yehowa ƒe mɔfiamewo dzi wòɖe vi na wo ƒe kpɔɖeŋu.\n10 Hakpalaa gblɔ le ha aɖe si wòdzi na Yehowa me be: “Àkplɔm le wò aɖaŋudede la nu.” (Ps. 73:24) Ɣesiaɣi si míehiã mɔfiame la, anyo be ‘míalé ŋku ɖe Yehowa ŋu.’ Míate ŋu awɔ esia ne míedia eƒe aɖaŋuɖoɖowo le eƒe Nya la me. Biblia ƒe gɔmeɖosewo dzi wɔwɔ ana míayi edzi anɔ ƒomedodo nyui me kple Yehowa, eye esia akpe ɖe mía ŋu míakpɔ míaƒe ŋutilãmenuhiahiãwo hã gbɔ.—Lod. 3:6.\n11 Le kpɔɖeŋu me, nɔviŋutsu aɖe si le Philippines ƒe tonuto aɖe me kple eƒe ƒome gã la haya anyigba nɔ agble dem le edzi. Nɔviŋutsua kple srɔ̃a siaa nye gbesiagbe mɔɖelawo. Gbe ɖeka la, ewɔ moya na wo ŋutɔ esi anyigbatɔa na agbalẽ wo be yele wo nyam le anyigbaa dzi. Nu ka tae? Amewo da alakpa ɖe wo si be womele anukware ɖim o. Togbɔ be nɔviŋutsua tsi dzi eye menya afi si eya kple eƒe ƒomea aʋu aɖanɔ o hã la, egblɔ be: “Yehowa magblẽ mí ɖi o. Ekpɔa míaƒe nuhiahiãwo gbɔ na mí le nɔnɔme ɖe sia ɖe me.” Nɔviŋutsua ƒe ŋuɖoɖo ɖe Yehowa ŋu mezu dzodzro o. Le ŋkeke aɖewo megbe la, ƒome sia ƒe dzi dze eme esi wose be megahiã be yewoaʋu o. Nu kae dzɔ? Anyigbatɔa kpɔe be esi Biblia ƒe gɔmeɖosewoe fiaa mɔ Ðasefowo ƒe ƒome sia ta la, wokpɔtɔ lé wo ɖokui kpoo hedea bubu ame ŋu. Woƒe nɔnɔme nyui sia wɔ dɔ ɖe anyigbatɔa dzi ale gbegbe be eɖe mɔ na wo be woayi edzi anɔ anyigbaa dzi, eye wògaka anyigba bubu kpee na wo. (Mixlẽ 1 Petro 2:12.) Nyateƒee, Yehowa toa eƒe Nya la dzi fiaa mɔ mí eye wòkpena ɖe mía ŋu le nɔnɔme sesẽwo me.\nMÍA XƆLƆ̃ LA KPENA ÐE MÍA ŊU MÍEDOA DZI LE DODOKPƆWO ME\n12, 13. Nɔnɔme kawo mee wòate ŋu awɔ na ame aɖe le be Mawu mele yeƒe fukpekpewo kpɔm o?\n12 Gake ɣeaɖewoɣi la, nɔnɔme sesẽ siwo me Yehowa subɔlawo tona la nɔa anyi ɣeyiɣi didi. Ðewohĩ míele avu wɔm kple dɔmavɔleameŋu, ƒometɔ kekeakewo ƒe tsitretsiɖeŋu, alo yometiti si nu gbea tsotso. Eye dodokpɔ sesẽ bubu aɖe hãe nye masɔmasɔ si tea ŋu ɖoa mía kple hamea me tɔ aɖe dome ɣeaɖewoɣi le esi nɔnɔme siwo le mía si to vovo ta.\n13 Le kpɔɖeŋu me, ɖewohĩ ale si nɔvi aɖe ƒo nu na wò la ve dɔme na wò vevie. Ðewohĩ àgblɔ na ɖokuiwò be: ‘Mele be wòanɔ alea le Mawu ƒe habɔbɔa me o!’ Evɔa nɔvi si wɔ nu ma gale subɔsubɔmɔnukpɔkpɔ bubuwo xɔm le hamea me eye wòdze abe amewo dea bubu eŋu ŋutɔ ene. Àbia ɖokuiwò be: ‘Nu ka tae nuwo nayi alea? Ðe Yehowa mele ekpɔm oa? Mawɔ naneke tso eŋu oa?’—Ps. 13:2, 3; Hab. 1:2, 3.\n14. Anye susu ka tae Mawu mede nu mía kple nɔvi aɖe dome nya aɖe me o?\n14 Anye susu nyui aɖewo tae Yehowa mede nu nyaa me o. Le kpɔɖeŋu me, togbɔ be ànɔ sesem le ɖokuiwò me be ame kemɛa gbɔe vodadaa tso hã la, anɔ eme be Mawu ya mekpɔe nenema o. Ðewohĩ Mawu ya le ekpɔm be gbɔwòe vodadaa ƒe akpa gãtɔ tso. Anɔ eme be nya si nɔvia gblɔ wòve dɔme na wò vevie la nye nuxlɔ̃ame si sɔ, si dzi wòle be nàwɔ ɖo. Nɔviŋutsu Karl Klein, si nye Dɔdzikpɔhaa me tɔ tsã la, gblɔ le eƒe agbemeŋutinya me be gbe ɖeka la, Nɔviŋutsu J. F. Rutherford ka mo na ye vevie. Emegbe Nɔviŋutsu Rutherford do gbe na Nɔviŋutsu Klein vividoɖeameŋutɔe be, “Karl, èfɔ nyuiea?” Gake dzi kpɔtɔ nɔ Nɔviŋutsu Klein kum le mokanamea ta, eya ta ɖeko wòɖo eŋu ɖewoɖewoe. Esi Nɔviŋutsu Rutherford kpɔ be Nɔviŋutsu Klein kpɔtɔ lé dziku ɖe dɔme la, exlɔ̃ nui be nekpɔ nyuie be Abosam ƒe asi nagasu edzi o. Nɔviŋutsu Klein ŋlɔ emegbe be: “Ne míelé nɔvi aɖe ɖe dɔme, vevietɔ le esi wògblɔ nya aɖe si wòle be wòagblɔ ta la, ke míele mía ɖokui dem Abosam ƒe mɔ̃ me.” *\n15. Nu ka nyanyae akpe ɖe ŋuwò be màtsi dzimaɖeɖi ne èle Yehowa sinu kpɔm be wòakpɔ nɔnɔme aɖe gbɔ o?\n15 Ke hã míate ŋu atsi dzimaɖeɖi ne kuxi aɖe nu mele tsotsom o. Aleke míawɔ ado dzi? Tsɔe be èle ʋu kum le mɔ gã dzi eye ʋuwo va tɔ ka ɖi kpaŋkpaŋ. Mènya ɣeyiɣi didi si nàlala ase ɖo o. Ne èdo dziku hetrɔ to mɔ bubu la, àte ŋu abu. Ate ŋu axɔ ɣeyiɣi didi hafi nàɖo afi si yim nèle, eye ɖewohĩ manɔ alea nenye ɖe nègbɔ dzi ɖi vie o. Nenema kee ne èlé ɖe mɔfiame siwo le Mawu ƒe Nya la me ŋu la, àɖo wò taɖodzinuwo gbɔ.\n16. Susu ka hã tae Yehowa ate ŋu atiae be yemade asi nya aɖe me o?\n16 Yehowa ate ŋu atiae be yemade asi nya aɖe me o le esi wòdi be míaxɔ hehe vevi aɖe ta. (Mixlẽ 1 Petro 5:6-10.) Menye Mawue tea mí kpɔna o. (Yak. 1:13) ‘Míaƒe adikãtɔ, Abosam’ ye hea tetekpɔ akpa gãtɔ vaa mía dzi. Gake Mawu ate ŋu awɔ nɔnɔme sesẽ aɖe ŋu dɔ atsɔ akpe ɖe mía ŋu míatsi le xɔse me. Ekpɔa míaƒe fukpekpewo, eye esi ‘wòléa be na mí’ ta la, akpɔ egbɔ be “ɣeyiɣi vi aɖe” koe fukpekpeawo anɔ anyi. Ne èle dodokpɔwo me tom la, ɖe wòdzɔa dzi na wò be Yehowa ƒe ŋku le ŋuwò, eye nèka ɖe edzi bliboe be ana mɔ si dzi nàto ado le eme la wòa?—2 Kor. 4:7-9.\nMAWU ÐOA ETEƑE NA MÍ\n17. Nu ka tae Yehowa léa ŋku ɖe amewo katã ŋu?\n17 Mlɔeba la, Mawu léa ŋku ɖe amewo katã ŋu le susu nyui aɖe ta. Eto nukpɔla Xanani dzi gblɔ na Fia Asa be: “Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.” (2 Kron. 16:9) Togbɔ be Mawu kpɔe be Asa ƒe dzi meku ɖe ye ŋu bliboe o hã la, ‘ado ŋusẽ wò’ ya ne ekpɔe be èyi edzi le nu dzɔdzɔe wɔm.\n18. Nu ka tae míate ŋu aka ɖe edzi be Yehowa aɖo nu nyui siwo míewɔna teƒe na mí? (Kpɔ nɔnɔmetata si le nyati sia ƒe gɔmedzedze.)\n18 Mawu di be ‘míadi nyui,’ ‘míalɔ̃ nyui,’ eye ‘míawɔ nu nyui’ ale be ye hã ‘yeave mía nu.’ (Amos 5:14, 15; 1 Pet. 3:11, 12) Yehowa ƒe ŋkuwo le ame dzɔdzɔewo ŋu, eye wòɖoa woƒe nyuiwɔwɔ teƒe na wo. (Ps. 34:16) Le kpɔɖeŋu me, bu Hebritɔwo ƒe vixela siwo nye Sifra kple Pua ŋu kpɔ. Esi Israel viwo nye kluviwo le Egipte la, nyɔnu eve siawo vɔ̃ Mawu wu Farao, ame si de se be woawu ŋutsuvi siwo katã Hebri-nyɔnuwo dzi. Ðikeke mele eme o be mawusosroɖa ye ʋã vixela siawo wokpɔ vidzĩawo ta. Mawu na vi geɖe Sifra kple Pua tsɔ ɖo eteƒe na wo. (2 Mose 1:15-17, 20, 21) Nyui si wowɔ la meto Yehowa ƒe ŋku ŋu o. Togbɔ be ate ŋu awɔ na mí ɣeaɖewoɣi be ame aɖeke medea asixɔxɔ nu nyui siwo wɔm míele ŋu o hã la, ele be míaɖo ŋku edzi be Yehowa dea asixɔxɔ wo ŋu. Eƒe ŋku le nu nyui siwo katã míewɔna ŋu, eye aɖo eteƒe na mí godoo.—Mat. 6:4, 6; 1 Tim. 5:25; Heb. 6:10.\n19. Aleke nɔvinyɔnu aɖe va kpɔe dze sii be Yehowa ƒe ŋku le yeƒe dɔ nyui wɔwɔwo ŋu?\n19 Nɔvinyɔnu aɖe si le Austria va kpɔe dze sii be Mawu ƒe ŋku le agbagba ɖe sia ɖe si dzem yele ŋu. Esi nɔvinyɔnu sia tso Hungary ta la, wotsɔ nyɔnu aɖe si doa Hungarygbe ƒe adrɛs nɛ be wòadii asrɔ̃ nu kplii. Nɔvinyɔnua yi enumake, gake mekpɔ ame aɖeke le aƒea me o. Etrɔ yi, gatrɔ yi, zi gbɔ zi geɖe. Ɣeaɖewoɣi ewɔna nɛ be ame aɖe le aƒea me, gake ame aɖeke meʋua ʋɔtrua o. Egblẽa míaƒe agbalẽwo, lɛta si wòŋlɔ na aƒemenɔlaa, eƒe telefon xexlẽdzesi kple nu bubuwo ɖe ʋɔtrua te. Le ƒe ɖeka kple afã sɔŋ megbe la, aƒemenɔlaa ʋu ʋɔa mlɔeba! Nyɔnua do wòezɔ nɛ vividoɖeameŋutɔe hegblɔ be: “Meɖe kuku ge ɖe eme. Mexlẽ agbalẽ siwo katã nègblẽ ɖi nam, eye mele mɔ kpɔm na wò vevie.” Esi wònye be woda nyɔnu sia ɖe kansatike dzi le ɣeyiɣi mawo me ta la, medi be yeaxɔ amedzro aɖeke o. Nɔvinyɔnua dze Biblia sɔsrɔ̃ gɔme kplii enumake. Mawu ɖo nɔvinyɔnu sia ƒe kutrikuku teƒe nɛ vavã!\n20. Aleke nèse le ɖokuiwò me esi nèva kpɔe be Yehowa ƒe ŋku le ŋuwò?\n20 Yehowa le agbagba siwo katã dzem nèle la kpɔm eye aɖo eteƒe na wò godoo. Esi nèva de dzesii be Mawu ƒe ŋku le ŋuwò la, megawɔ na wò abe ɖe woda videoɖemɔ̃ ɖe dziwò tsɔ le wò ɖiam ene o. Ke boŋ neva eme be nàse le ɖokuiwò me be yele tetem ɖe Mawu lɔ̃ame si tsɔa ɖe le eme na wò vavã la ŋu kplikplikpli!\n^ mm. 14 Nɔviŋutsu Klein ƒe agbemeŋutinyaa dze le Eŋlisigbe me Gbetakpɔxɔ, October 1, 1984 (Fransegbe me tɔ, May 1, 1985) me.\nƉoe Ɖe Amewo Ɖoe Ɖe Amewo Edzɔa Dzi Na Wò Be Yehowa Ƒe Ŋku Le Ŋuwòa?\nSrɔ̃ Mose Ƒe Xɔse\nÈle “Ame Si Womekpɔna O” La Kpɔma?\nAGBEMEŊUTINYA Ɣeyiɣiawo Katã Ƒe Subɔsubɔdɔa—Yayra Siwo Mekpɔ Tso Eme\nAme Aɖeke Mate Ŋu Asubɔ Aƒetɔ Eve O\nLé Dzi Ðe Ƒo—Yehowa Ye Nye Wò Kpeɖeŋutɔ!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2014\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 2014\nGBETAKPƆXƆ—TATA SI MÍESRƆ̃NA April 2014


Woɖe Yehowa Ðasefowo Ƒe Spaingbe Gbegɔmeɖeƒea Yi Spain\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Croatian Czech Dangme Danish Dutch Estonian Eŋlisi Eʋegbe Fante Finnish Franse Georgian German Greek Haitian Creole Hiligaynon Hungarian Indonesian Italian Japanese Kabyle Kannada Kinyarwanda Kirghiz Kirundi Korean Krio Lithuanian Malagasy Malay Malayalam Mingrelian Mixe Myanmar Nahuatl (Central) Norwegian Oromo Polish Portuguese Portuguese (Portugal) Romanian Russian Sango Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tarascan Telugu Totonac Tsonga Turkish Tzeltal Ukrainian Valencian Wallisian Welsh Xhosa Zulu\nWoɖe Spaingbe Gbegɔmeɖeƒea Yi Spain (Espagne)\nYesu gblɔ be woaɖe gbeƒã Fiaɖuƒe ŋuti nya nyuia na anyigbadzinɔlawo katã. (Mateo 24:14) Yehowa Ðasefowo dze woƒe agbalẽwo gɔme ɖeɖe ɖe Spaingbe me tso keke ƒe 1909 me ke, eye wole kpekpem ɖe ame gbogbo aɖewo ŋu le xexea me godoo wole Fiaɖuƒe ŋuti nya nyuia sem le wo degbe me. Spaingbee nye anyigbadzigbegbɔgblɔ evelia si dolawo sɔ gbɔ wu, eye gbãtɔe nye Chinagbe. Ame miliɔn alafa atɔ̃ aɖewoe doa Spaingbe le xexea me godoo.\nWilliam si nye gbegɔmeɖela le Spaingbe gbegɔmeɖeƒea gblɔ be: “Dukɔwo dome gbee Spaingbe nye, eye wodonɛ le dukɔ geɖe siwo ƒe dekɔnuwo le vovovo la me, míaƒe taɖodzinuae nye be míaɖe agbalẽwo gɔme woade dzi gbɔ na nuxlẽla siwo nye dukɔ vovovo me tɔwo, ame siwo ƒe agbalẽnyanya le vovovo, ame dahewo kple gatɔwo siaa.” Gbegɔmeɖelaawo tso Argentina, Colombia, El Salvador, Guatemala, Mexico, Puerto Rico, United States, Uruguay, Venezuela kple Spain ale be woaɖe agbalẽwo gɔme woade dzi gbɔ na dukɔ mawo katã me tɔwo.\nYehowa Ðasefowo ɖea woƒe agbalẽwo gɔme ɖe Spaingbe me le United States hena ƒe geɖe, eye gbegɔmeɖelawo nye Ðasefo siwo tso Argentina, Mexico kple Spain. Gake le ƒe 1993 me la, woɖe Spaingbe gbegɔmeɖeƒea yi Puerto Rico, si wɔe be gbegɔmeɖelawo katã nɔ teƒe ɖeka nɔ dɔa wɔm.\nLe March 2012 me la, woɖoe be woagaɖe Spaingbe Gbegɔmeɖeƒea ayi teƒe bubu, fifia ya woaɖee ayi Yehowa Ðasefowo ƒe alɔdzedɔwɔƒe si le Spain. Edward gblɔ be: “Ebia be míaʋu kple míaƒe nunɔamesiwo, dɔwɔnuwo, gake menya ema koe o, ehiã be míaʋu kple dɔwɔnu vevi aɖe hã, eyae nye míaƒe agbalẽdzraɖoƒea.” Agbalẽ 2,500 siwo dome Spaingbe me Biblia alafa geɖewo hã le woe le agbalẽdzraɖoƒea.\nWoxɔ wo kple vividoɖeameŋu gã aɖe\nLe May 29, 2013 dzi la, Spaingbe gbegɔmeɖelawo va ɖo woƒe aƒe yeyea me, eye Spain Betel-ƒomea me tɔwo xɔ wo kple vividoɖeameŋu gã aɖe. Gbegɔmeɖelawo, dɔwɔnuawo kple agbalẽwo tso Atlantik-ƒua va Spain, gake ɖoɖo nyui si wowɔ ɖe ʋuʋua ŋu wɔe be agbalẽ aɖeke meto ame siwo xlẽa Ðasefowo ƒe agbalẽ siwo le Spaingbe me la ŋu o. Edward gblɔ be: “Fiaɖuƒegbedeasiae nye nu vevitɔ na mí, eye míedi be Spaingbedola gbogbotɔ kekeake naxlẽe.”


Dzra Ðo Fifia Ðe Agbenɔnɔ Le Xexe Yeyea Me Ŋu | Nusɔsrɔ̃\n“Gblɔ na wo be woawɔ nyui, . . . be woƒe asi nasu agbe vavã la dzi.”—1 TIMOTEO 6:18, 19.\nHADZIDZI: 125, 40\nNu kae ana míakpɔ dzidzɔ wu le xexe yeyea me?\nNu kawoe míawɔ fifia atsɔ adzra ɖo ɖe agbenɔnɔ le xexe yeyea me ŋu?\nAleke taɖodzinuwo ɖoɖo le Yehowa subɔsubɔ me akpe ɖe mía ŋu míadzra ɖo ɖe agbenɔnɔ le Mawu ƒe xexe yeyea me ŋu?\n1, 2. (a) Nu nyui kawoe nèle mɔ kpɔm na le Paradisoa me? (Kpɔ nɔnɔmetata si le nyati sia ƒe gɔmedzedze.) (b) Nu kae ana míakpɔ dzidzɔ wu le xexe yeyea me?\nMÍELE mɔ kpɔm na “agbe mavɔ” nɔnɔ vevie. Apostolo Paulo gblɔ be esiae nye “agbe vavã la.” (Xlẽ 1 Timoteo 6:12, 19.) Le mía dometɔ akpa gãtɔ gome la, míanɔ agbe tegbee le Paradiso me le anyigba dzi. Kpɔ ale si wòanɔ ɖa be míafɔ gbe sia gbe le lãmesẽ blibo me, míanɔ dzidzɔ kpɔm eye míaƒe dzi adze eme. (Yesaya 35:5, 6) Ðe mavivi ŋutɔ be wò kple wò ƒomea kple xɔ̃wòwo, kpakple ame siwo woafɔ ɖe tsitre la hã, mianɔ anyi ɖekae le dzidzɔ me oa? (Yohanes 5:28, 29; Dɔwɔwɔwo 24:15) Ɣeyiɣi geɖe asu asiwò be nàsrɔ̃ aɖaŋudɔ yeyewo eye nàva bi ɖe nu siwo ŋu nèkpɔa dzidzɔ ɖo la wɔwɔ me. Le kpɔɖeŋu me, àte ŋu asrɔ̃ nu geɖe tso dzɔdzɔmenuwo ŋu. Alo àte ŋu asrɔ̃ ale si nàƒo haƒonu aɖewo nyuie, alo be wò ŋutɔ nàtso aƒe si tɔgbi nèdi.\n2 Togbɔ be míele mɔ kpɔm na nu nyui siawo katã hã la, Yehowa subɔsubɔe ana míakpɔ dzidzɔ wu. Wò ya bu ale si agbea anɔ ne amewo katã kɔa Yehowa ƒe ŋkɔ ŋu, eye wo katã wolɔ̃ ɖe edzi be Yehowa nanye yewoƒe Dziɖula la ŋu kpɔ. (Mateo 6:9, 10) Míatso aseye ne ame sia ame si le anyigba dzi la de blibo abe ale si Mawu ɖoe ene. Eye aleke gbegbe wòanɔ bɔbɔe nye esi be míayi edzi anɔ tetem ɖe Yehowa ŋu kplikplikpli wu esime míele blibodede gbɔ ɖom vivivi!—Psalmo 73:28; Yakobo 4:8.\n3. Nu ka ŋue wòle be míadzra ɖo ɖo fifia?\n3 Esi wònye be “Mawu ya tea ŋu wɔa nu sia nu” ta la, míeka ɖe edzi be Yehowa ana nu nyui siawo katã nava eme kpuie. (Mateo 19:25, 26) Ne míedi be míava nɔ agbe le xexe yeyea me la, fifiae nye ɣeyiɣi si míadze agbagba ɖe sia ɖe be míaƒe “asi nasu” agbe mavɔ dzi. Míenya be nuwuwua le aƒe tum kabakaba, eya ta ele be míanɔ agbe wòaɖee afia be míele mɔ kpɔm be nuwuwua ate ŋu ava egbea alo etsɔ. Edze be míawɔ nu sia nu si míate ŋui fifia atsɔ adzra ɖo ɖe agbenɔnɔ le xexe yeyea me ŋu. Na míakpɔ ale si míawɔ esiae ɖa.\nNU SI MÍAWƆ ATSƆ ADZRA ÐO\n4. Aleke míadzra ɖo ɖe agbenɔnɔ le xexe yeyea me ŋu? Wɔ eƒe kpɔɖeŋu.\n4 Aleke míate ŋu adzra ɖo ɖe agbenɔnɔ le xexe yeyea me ŋu? Ne míele ɖoɖo wɔm be míaʋu aɖatsi dukɔ bubu me la, anɔ eme be míawɔ nanewo atsɔ adzra ɖo ɖe dukɔ ma me nɔnɔ ŋu. Le kpɔɖeŋu me, míadze gbe si afi ma tɔwo dona kple ale si wonɔa agbee la sɔsrɔ̃ gɔme. Ðewohĩ míate woƒe nuɖuɖuwo kpɔ. Nenema kee míate ŋu adzra ɖo ɖe agbenɔnɔ le xexe yeyea me ŋu ne míedoa vevie nu be míanɔ agbe abe ɖe míele afi ma xoxo ene. Na míakpɔ ale si míawɔ esiae dometɔ aɖewo ɖa.\n5, 6. Ne míesrɔ̃ ale si míawɔ ɖe Yehowa ƒe habɔbɔa ƒe mɔfiamewo dzi fifia la, vi kae wòaɖe na mí le xexe yeyea me?\n5 Le egbexexea me la, Satana na amewo susuna be yewoate ŋu awɔ nu sia nu si yewodi la faa. Eya ta ame geɖewo xɔe se be ele vevie be yewoanɔ yewo ɖokui si, eye mehiã be yewoaɖo to Mawu o. Nu kae do tso esia me? Eyae nye fukpekpe manyagblɔ kple dzidzɔmakpɔmakpɔ. (Yeremiya 10:23) Gake Yehowa nye Dziɖula lɔ̃ame. Eya ta kpɔ ale si agbea avivii le xexe yeyea me ɖa ne ame sia ame wɔa Mawu ƒe lɔlɔ̃nu!\n6 Le xexe yeyea me la, adzɔ dzi na mí be míawɔ ɖe Yehowa ƒe habɔbɔa ƒe mɔfiamewo dzi ale be míakpe asi ɖe eŋu be anyigba sia nazu paradiso dzeani aɖe, eye míafia nu ame siwo woagbɔ agbee la. Dɔ geɖe anɔ Yehowa si na mí. Ke ne ame siwo woɖo mía nu ɣemaɣi bia tso mía si be míawɔ nane si medzɔ dzi na mí tututu o ɖe? Ðe míaɖo to woa? Ðe míawɔ míaƒe ŋutete katã le dɔ si wode asi na mí la me dzidzɔtɔea? Ele be míanɔ wɔwɔm ɖe Yehowa ƒe habɔbɔa ƒe mɔfiamewo dzi fifia atsɔ adzra ɖo ɖe agbe tegbee nɔnɔ le xexe yeyea me ŋu.\n7, 8. (a) Nu ka tae wòle be míawɔ nu aduadu kple ame siwo le ŋgɔ xɔm? (b) Tɔtrɔ kawoe va le mía nɔvi Kristotɔ aɖewo ƒe agbe me? (d) Nu kae anye nu vevitɔ le xexe yeyea me?\n7 Ne míedi be míadzra ɖo ɖe agbenɔnɔ le xexe yeyea me ŋu la, ele be míadze agbagba be míanye ame siwo kpɔa ŋudzedze ɖe nu si le mía si ŋu, eye míawɔ nu aduadu kple Yehowa ƒe habɔbɔa kpakple mía nɔewo. Le kpɔɖeŋu me, ne wode teokrasidɔ yeye aɖe asi na mí la, míelɔ̃na faa wɔnɛ kple míaƒe ŋutete katã, míekpɔa dzidzɔ ɖe eŋu eye wòdzea mía ŋu. Ne míewɔa nu aduadu kple ame siwo le ŋgɔ xɔm fifia la, anɔ bɔbɔe na mí wu be míawɔe nenema le xexe yeyea me. (Xlẽ Hebritɔwo 13:17.) Esi Israel-viwo ɖo Ŋugbedodonyigbaa dzi la, woma anyigbaa hefia afi si woanɔ la wo. (4 Mose 26:52-56; Yosua 14:1, 2) Míenya afi si woana mía dometɔ ɖe sia ɖe be míanɔ le xexe yeyea me o. Gake ne míesrɔ̃ toɖoɖo fifia la, míawɔ Yehowa ƒe lɔlɔ̃nu kple dzidzɔ, afi ka kee wobe míanɔ o.\n8 Bubu gã aɖee wòanye na mí be míasubɔ Mawu le xexe yeyea me le eƒe Fiaɖuƒea ƒe dziɖuɖu te! Le esia ta enye dzidzɔ na mí be míawɔ nu aduadu kple Yehowa ƒe habɔbɔa fifia ahawɔ dɔ sia dɔ si wode asi na mí. Gake edzɔna ɣeaɖewoɣi be míaƒe dɔdeasiwo trɔna kpata. Le kpɔɖeŋu me, woɖo Betel ƒome si le Amerika la me tɔ geɖewo ɖe gbeadzi. Eye le tsitsi alo kuxi bubuwo ta woɖo dzikpɔla mɔzɔla aɖewo wozu mɔɖela veviwo. Nɔvi siawo le dzidzɔ kpɔm eye Yehowa le wo yram. Ne míawo hã míedoa gbe ɖa biaa Yehowa ƒe kpekpeɖeŋu, míewɔa míaƒe ŋutete katã le esubɔsubɔ me, eye dɔ ɖe sia ɖe si wode mía si dzea mía ŋu la, míakpɔ dzidzɔ eye Yehowa ayra mí geɖe. (Xlẽ Lododowo 10:22.) Ke ne edzɔ be le xexe yeyea me la, míadi be míanɔ nuto aɖe me, gake Yehowa ƒe habɔbɔa bia tso mía si be míayi bubu me ɖe? Ɣemaɣi la, menye afi si míele kple dɔ si wɔm míele ye le vevie o. Ke nu vevitɔ si ta míanɔ dzidzɔ kpɔm ɖo boŋue nye be míele agbe le xexe yeyea me.—Nehemiya 8:10.\n9, 10. (a) Nu ka tae wòahiã be míagbɔ dzi ɖi le xexe yeyea me? (b) Aleke míasrɔ̃ dzigbɔɖi fifia?\n9 Le Paradisoa me la, ate ŋu ahiã ɣeaɖewoɣi be míagbɔ dzi ɖi. Le kpɔɖeŋu me, ate ŋu adzɔ be míese be wofɔ ame aɖewo ƒe ƒometɔwo kple xɔlɔ̃wo ɖe tsitre, si wɔe be wole dzidzɔ kpɔm ale gbegbe. Gake ɖewohĩ womefɔ míawo ya míaƒe amewo haɖe o. Ne edzɔ alea la, ɖe míakpɔ dzidzɔ kple ame siwo le dzidzɔ kpɔm ahalala dzigbɔɖitɔea? (Romatɔwo 12:15) Ne míesrɔ̃ ale si míakpɔ Yehowa sinu dzigbɔɖitɔe fifia be wòawɔ eƒe ŋugbedodowo dzi la, esia akpe ɖe mía ŋu be míagbɔ dzi ɖi ɣemaɣi hã.—Nyagblɔla 7:8.\n10 Míagate ŋu adzra ɖo ɖe agbenɔnɔ le xexe yeyea me ŋu ne míegbɔa dzi ɖi ne wowɔ asitɔtrɔ le ale si míese Biblia me nyateƒe aɖewo gɔmee ŋu. Ðe míesrɔ̃a nu yeye siawo eye míegbɔa dzi blewu nenye be míese nanewo gɔme bliboe oa? Ne míewɔnɛ alea la, anɔ bɔbɔe na mí be míagbɔ dzi ɖi le xexe yeyea me ɣesiaɣi si Yehowa na mɔfiame yeye aɖe mí.—Lododowo 4:18; Yohanes 16:12.\n11. Nu ka tae wòle be míadze agbagba atsɔe anɔ mía nɔewo kem faa, eye vi kae esia aɖe na mí le xexe yeyea me?\n11 Mɔ bubu si dzi míagato adzra ɖoe nye be míatsɔ amewo ƒe vodadawo anɔ wo kem faa. Le Kristo ƒe Ƒe Akpe Ðeka Dziɖuɖua me la, axɔ ɣeyiɣi vie hafi ame sia ame nade blibo. (Dɔwɔwɔwo 24:15) Ðe míalɔ̃ mía nɔewo eye míatsɔe anɔ mía nɔewo kem faa? Ne míedzea agbagba wɔa esia be ƒomedodo nyui nanɔ mía kple mía nɔviwo dome fifia la, esia wɔwɔ masesẽ na mí kura le xexe yeyea me o.—Xlẽ Kolosetɔwo 3:12-14.\nNɔnɔme siwo Yehowa le mía fiam fifia be míaɖe afia la tututue míahiã le xexe yeyea me hã\n12. Nu ka tae wòle be míadzra ɖo fifia ɖe agbenɔnɔ le Paradisoa me ŋu?\n12 Le Paradisoa me la, menye ɣesiaɣie míaƒe asi asu nu siwo míedi dzi o, eye ahiã be míalala ɣeaɖewoɣi. Ele be míana nɔnɔme ɖe sia ɖe si me míele la nadze mía ŋu eye míada akpe ɖe eta. Le nyateƒe me la, nɔnɔme siwo Yehowa le mía fiam fifia be míaɖe afia la tututue míahiã ɣemaɣi hã. Eya ta ne míedzea agbagba ɖea nɔnɔme siawo fiana fifia la, ke míele eɖem fia be xexe yeyea nye nu ŋutɔŋutɔ na mí, eye be míele dzadzram ɖo ɖe agbe tegbee nɔnɔ ŋu. (Hebritɔwo 2:5; 11:1) Aɖee afia hã be míedi vevie be míanɔ agbe le xexe si me ame sia ame le Yehowa ƒe lɔlɔ̃nu wɔm le la me.\nNA YEHOWA SUBƆSUBƆ NANYE NU VEVITƆ NA WÒ\nTsɔ dzo ɖe gbeƒãɖeɖe nya nyuia ŋu\n13. Nu kae anye nu vevitɔ na mí le agbe me le xexe yeyea me?\n13 Le xexe yeyea me la, nu sia nu si míehiã be míakpɔ dzidzɔ le agbe me la asu mía si. Gake nu si ŋu míakpɔ dzidzɔ ɖo wue nye ale si mía kple Yehowa dome anɔ kplikplikpli. (Mateo 5:3) Dɔ geɖe anɔ mía si míawɔ le Yehowa subɔsubɔ me, eye esubɔsubɔ avivi mía nu ŋutɔ. (Psalmo 37:4) Eya ta ne Yehowa subɔsubɔ nye nu vevitɔ na mí le agbe me egbea la, esia fia be míele dzadzram ɖo ɖe agbenɔnɔ le xexe yeyea me ŋu.—Xlẽ Mateo 6:19-21.\n14. Taɖodzinu kae ɖekakpuiwo kple ɖetugbuiwo ate ŋu aɖo le Yehowa subɔsubɔ me?\n14 Nu kae ana míase vivi na Yehowa subɔsubɔ geɖe wu egbea? Ðekae nye be míaɖo taɖodzinu nyuiwo. Ne èkpɔtɔ nye ɖekakpui alo ɖetugbui la, ɖoe be yeazã yeƒe agbe atsɔ asubɔ Yehowa bliboe. Ðe manyo ŋutɔ be nàku nu me le míaƒe agbalẽwo me le ɣeyiɣiawo katã ƒe subɔsubɔdɔ vovovoawo ŋu oa? Ema megbe àte ŋu atia wo dometɔ aɖe wòanye wò taɖodzinu. * (Kpɔ etenuŋɔŋlɔa.) Ðo dze kple nɔvi siwo subɔ Yehowa ɣeyiɣiawo katã hena ƒe geɖe la dometɔ aɖewo. Ne èsubɔ Yehowa bliboe le agbe me fifia la, anye hehenana ɖokuiwò. Elabena esia akpe ɖe ŋuwò nàsubɔ Yehowa nyuie le xexe yeyea me.\nÐo taɖodzinuwo le Yehowa subɔsubɔ me\n15. Taɖodzinu bubu kawoe míagate ŋu aɖo le Yehowa subɔsubɔ me?\n15 Taɖodzinu bubu geɖe li míate ŋu aɖo le Yehowa subɔsubɔ me. Le kpɔɖeŋu me, míate ŋu aɖoe be míadze agbagba abi ɖe ɖaseɖiɖidɔa ƒe akpa aɖe me. Alo míado vevie nu be míase Biblia ƒe mɔfiamewo gɔme nyuie wu ahasrɔ̃ ale si míawɔ wo dzi le míaƒe agbenɔnɔ me. Míate ŋu aɖoe hã be míaƒe dutoƒonuxexlẽ alo míaƒe dɔdeasiwo kple nyaŋuɖoɖowo le kpekpeawo me naganyo ɖe edzi. Nya lae nye be: Ne èɖo taɖodzinuwo na ɖokuiwò le Yehowa subɔsubɔ me la, esia ana dzo nanɔ mewò geɖe wu eye adzra wò ɖo ɖe agbenɔnɔ le xexe yeyea me ŋu.\nAGBENƆNƆMƆ NYUITƆ KEKEAKE SI LI EGBEA\nDa akpe ɖe nu sia nu si Yehowa na wò la ta\n16. Nu ka tae Yehowa subɔsubɔe nye agbenɔnɔmɔ nyuitɔ kekeake?\n16 Ne míezãa míaƒe ɣeyiɣi tsɔ dzrana ɖo ɖe agbenɔnɔ le Mawu ƒe xexe yeyea me ŋu la, ɖe esia fia be nu nyui aɖe le mía ŋu tom le agbe me egbea? Kura o! Yehowa subɔsubɔe nye agbenɔnɔmɔ nyuitɔ kekeake. Menye ame aɖekee zi mía dzi be míasubɔe o, eye menye agbetsitsi le xaxa gã la me ko ta hãe míele esubɔm ɖo o. Ne mía kple Yehowa dome le nyuie la, míaƒe dzi dzea eme eye míekpɔa dzidzɔ le agbe me wu. Nenemae Yehowa wɔ mí be míanɔ agbee. Ne míese le mía ɖokui me be Mawu lɔ̃ mí eye míewɔa eƒe mɔfiamewo dzi le míaƒe agbe me la, esia nyo na mí wu nu sia nu. (Xlẽ Psalmo 63:1-3.) Mí katã míate ŋu akpɔ dzidzɔ si dona tso Yehowa subɔsubɔ kple dzi blibo me la me. Ame siwo subɔe nuteƒewɔwɔtɔe ƒe geɖe la agblɔe kple kakaɖedzi be, esiae nye agbenɔnɔmɔ nyuitɔ.—Psalmo 1:1-3; Yesaya 58:13, 14.\nDi Biblia me mɔfiamewo\n17. Akpa kae míada nu siwo dzɔa dzi na mí kple modzakaɖeɖe ɖo le Paradisoa me?\n17 Le Paradisoa me la, míazã míaƒe ɣeyiɣi ƒe akpa aɖe ɖe nu siwo dzɔa dzi na mí kple modzakaɖeɖe ŋu. Yehowae de didia mía me be míakpɔ dzidzɔ le agbe me, eye edo ŋugbe be yeatsɔ ‘nu gbagbewo katã ƒe nudidi aɖi ƒo na woe.’ (Psalmo 145:16; Nyagblɔla 2:24) Ehiã be míaɖe modzaka, eye ehiã be míaɖi ɖe eme hã, gake míesea vivi na nu siawo wu nenye be míetsɔ Yehowa subɔsubɔ ɖo nɔƒe gbãtɔ. Alea ko wòanɔ le xexe yeyea me hã. Eya ta nunya le eme be míanɔ “Fiaɖuƒe la . . . dim gbã,” eye míaƒe susu nanɔ yayra siwo kpɔm míele le Yehowa subɔsubɔ me ŋu.—Mateo 6:33.\nNe mía kple Yehowa dome le nyuie la, míaƒe dzi dzea eme eye míekpɔa dzidzɔ le agbe me wu\n18. Nu kawoe míawɔ atsɔ adzra ɖo ɖe agbenɔnɔ tegbee le Paradiso me ŋu?\n18 Le xexe yeyea me la, agbea adze edzi na mí kura wu ale si míate ŋu asusui fifia. Mina míadzra ɖo ɖe “agbe vavã la” ŋu fifia atsɔ aɖee afia be míedi vevie be míanɔ afi ma. Mina míayi edzi atu nɔnɔme siwo Yehowa fia mí be míaɖe afia la ɖo, eye mina míatsɔ dzo ɖe gbeƒãɖeɖe nya nyuia ŋu. Neva eme be Yehowa subɔsubɔ nanye nu vevitɔ na mí le agbe me. Míeka ɖe edzi bliboe be Yehowa awɔ nu siwo katã ŋugbe wòdo la dzi le xexe yeyea me. Eya ta mina míanɔ agbe wòaɖee afia be míele mɔ kpɔm na xexe yeyea vevie!\n^ mm. 14 Kpɔ trakt si nye Sɔhɛwo—Agbemedɔ Kae Miawɔ?\nMíewɔa nu aduadu kple ame siwo le ŋgɔ xɔm nenye be míelɔ̃na faa ɖoa to wo hekpea asi ɖe woƒe nyametsotsowo ŋu nuteƒewɔwɔtɔe\nNe nu dzea mía ŋu la, efia be míedaa akpe ɖe nu sia nu si Yehowa na mí la ta. Míesubɔnɛ le afi sia afi si wòɖo mí ɖo la dzidzɔtɔe, eye teokrasidɔ ɖe sia ɖe si wode mía si la vivia mía nu


GBE BUBU Afrikaans Albanian Amharic Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mingrelian Mongolian Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\n“NYƆNU.” Nenemae Yesu yɔ nyɔnuwo ɣeaɖewoɣi. Le kpɔɖeŋu me, esi wònɔ dɔ dam na dɔnɔ aɖe si xa gobaa ƒe 18 sɔŋ la, egblɔ be: “Nyɔnu, wotu ka wò tso wò dɔléle la me.” (Luka 13:10-13) Yesu zã nya ma esi wònɔ nu ƒom na eya ŋutɔ dadaa gɔ̃ hã. Le Biblia-ŋlɔɣiwo la, wobua nya ma be enye bubudede ame ŋu. (Yoh. 19:26; 20:13) Gake nyagbe bubu aɖe li si de ŋgɔ wu bubudede ame ŋu ko.\nBiblia zãa nyagbe aɖe si ŋu dɔmetɔtrɔ kple ameŋububu ɖe dzesi le la ɣeaɖewoɣi ne ele nu ƒom tso nyɔnuwo ŋu. Yesu zãe esi wòƒo nu na nyɔnu aɖe si ʋusisidɔ ɖe fu na ƒe 12 sɔŋ. Le Mawu ƒe Sea nu la, mesɔ be wòate ɖe Yesu ŋu o, elabe Sea gblɔ be ne ame le nɔnɔme ma me la, eŋu mekɔ o. Eya ta ne woagblɔe ŋutɔŋutɔ la, ɖe wòle be nyɔnua naɖe eɖokui ɖe aga kura tso amewo gbɔ le eƒe nɔnɔmea ta hafi. (3 Mose 15:19-27) Gake nu te ɖe edzi vevie. Le nyateƒe me la, nyɔnua “kpe fu le atikewɔla geɖewo si me, eye wògblẽ eƒe nunɔamesiwo katã, gake dɔa meka ɖe eme nɛ o, ke boŋ ɖeko wòganyra ɖe edzi.”—Marko 5:25, 26.\nNyɔnua zɔ dzadzadza to ameha siwo nɔ Yesu yome la dome va ka asi eƒe awudziwuia toga. Enumake, ʋu si nɔ sisim le eŋu la nu tso! Nyɔnua susu be ame aɖeke made dzesi nu si yewɔ o, gake Yesu bia be: “Ame kae ka asi ŋunye?” (Luka 8:45-47) Nyɔnua nɔ vɔvɔ̃m henɔ dzodzom nyanyanya eye wòva dze klo ɖe Yesu ŋkume hegblɔ “nyateƒea katã nɛ.”—Marko 5:33.\nEsi Yesu di be yeana nyɔnua ƒe dzi nadze eme ta la, egblɔ nɛ tufafatɔe be: “Vinyenyɔnu, wò dzi nedze eme”! (Mat. 9:22) Le Biblia ŋuti nunyalawo ƒe nya nu la, wotea ŋu zãa Hebri kple Helagbe me nya si nye “vinyɔnu” le kpɔɖeŋunyagbɔgblɔ nu tsɔ ɖea “ameŋububu kple dɔmetɔtrɔ” fiana. Yesu yi edzi de dzi ƒo nɛ esi wògblɔ nɛ be: “Wò xɔse na nèhaya. Heyi le ŋutifafa me, eye nàhaya tso wò dɔléle vɔ̃ɖi la si me.”—Marko 5:34.\n“Vinyenyɔnu.” Nenemae Boaz si nye Israel-vi kesinɔtɔ aɖe la yɔ Rut Moabitɔ la. Rut hã meka ɖe edzi nenye be woawɔ nu ɖe ye ŋu nyuie o, elabena enɔ nuku fɔm le ame aɖe si menya o ƒe agble me. Ke hã Boaz gblɔ nɛ be, “Vinyenyɔnu, ɖo tom.” Eyome ede dzi ƒo na Rut be wòayi edzi anɔ nuku fɔm le yeƒe agblea me. Rut dze klo tsyɔ mo anyi ɖe Boaz ŋkume hebiae nu si ta wòve ye nu alea evɔ wònye amedzroe yenye hafi. Boaz gagblɔ nya bubuwo tsɔ de dzi ƒo nɛ ale: “Wogblɔ nu siwo katã nèwɔ na lɔ̃xowò [Naomi, ahosi la] . . . nam tsitotsito. Yehowa neɖo nu si nèwɔ teƒe na wò.”—Rut 2:8-12.\nKpɔɖeŋu nyui ka gbegbee nye esi Yesu kple Boaz siaa ɖo ɖi na Kristotɔ hamemetsitsiwo! Edzɔna ɣeaɖewoɣi be hamemetsitsi eve nakpe kple nɔvinyɔnu aɖe si ŋu wòhiã be woatsɔ Ŋɔŋlɔawo akpe ɖo ahade dzi ƒo na. Ne hamemetsitsiawo do gbe ɖa bia Yehowa ƒe mɔfiafia eye wolé to ɖe nɔvinyɔnua ƒe nyawo ŋu nyuie la, ekema woasu te azã Mawu ƒe Nyaa atsɔ ade dzi ƒo nɛ ahafa akɔ nɛ.—Rom. 15:4.


Eye wotsɔ nu, si gblɔa nya gãwo kple busunyawo la nɛ, eye wotsɔ ŋusẽ nɛ, be wòanɔ dɔ dzi ɣleti blane vɔ eve Eye wòke nu de asi busunyagbɔgblɔ me de Mawu ŋuti, be yeado busu eƒe ŋkɔ kple eƒe agbadɔ kpakple amesiwo nɔa dziƒo. Eye wona ŋusẽe, be wòawɔ aʋa kple ame kɔkɔewo, eye ne wòaɖu wo dzi, eye wona ŋusẽe ɖe to sia to kple dukɔ sia dukɔ kple gbegbɔgblɔ sia gbegbɔgblɔ kpakple trɔ̃subɔlawo katã dzi. Eye anyigbadzinɔla, siwo katã ƒe ŋkɔwo womeŋlɔ ɖe alẽvi, si wowu la, ƒe agbegbalẽa me tso xexeame ƒe gɔmeɖoɖoanyi me o la, woasubɔe. Amesi to li na la, nesee! Ne amea ɖe de ame gaxɔ me la, woaɖe eya hã gaxɔ me: ne amea ɖe wu ame kple yi la, ele be, woawu eya hã kple yi. Afii ame kɔkɔewo ƒe dzidodo kple woƒe xɔse le. Eye mekpɔ lã bubua ɖe le ɖoɖom tso anyigba me, eye dzo eve li nɛ abe alẽvi tɔ ene, eye wòƒo nu abe ʋɔ driba la ene. Eye wòwɔ lã gbãtɔ ƒe ŋusẽdɔwo katã le eƒe ŋku me. Eye wòwɔ anyigba la kple amesiwo nɔ edzi la bena, woadze klo asubɔ lã gbãtɔ, si ƒe kubi wowɔ wòku la. Eye wòwɔ dzesi gãwo bena, wòna dzo gɔ̃ hã ge tso dziƒo dze anyigba le amewo ƒe ŋku me. Eye woble anyigbadzinɔlawo de dzesi, si wotsɔ nɛ, be wòawɔ le lã la ƒe ŋku me la ŋuti hele gbɔgblɔm na anyigbadzinɔlawo bena, woawɔ legba de lã, si ŋu wode abii kple yi, eye wòle agbe la ƒe nɔnɔme me nɛ. Eye wona ŋusẽe, be wòatsɔ gbɔgbɔ na lã la ƒe legba, bena lã la ƒe legba naƒo nu hã, eye wòawɔ bena, woawu ame geɖe, alesi nu medze klo subɔ lã la ƒe legba o. Eye wòwɔ bena, woade dzesi amewo katã, ɖeviwo kple ame tsitsiwo kple kesinɔtɔwo kple ame dahewo kple ablɔɖeviwo kple kluviwo ƒe nuɖusi alo woƒe ŋgonu, bena amea ɖeke magate ŋu aƒle nu alo adzra nu o, negbe amesi ŋu lã la ƒe ŋkɔ alo eƒe ŋkɔ ƒe xexlẽme ƒe dzesi le la ko. Afii nunya le! Amesi ke si gɔmesese le la, nèbu lã la ƒe xexlẽme kpɔ; elabena ame ƒe xexlẽme wònye, eye eƒe xexlẽme enye alafa ade kple blaade vɔ ade.\n Eye Yehowa ƒo nu kple Mose bena: Gblɔ na Israel-viwo be: Ne ŋutsua ɖe srɔ̃ da ƒu, eye meɖi anukware nɛ o, eye ŋutsu bubu ɖe asi eŋu, gake srɔ̃ menyae o, eye wòtsi vivi me, wònye egblẽ kɔ ɖo hafi, eye ɖasefoa ɖeke meli o, eye womelée asiasi hã o, eye ŋuʋaʋã ɖo ŋutsu la me, wòde asi anukluiwɔwɔ me le srɔ̃ ŋu, eye nyɔnua gblẽ kɔ ɖo vava la, alo ŋuʋaʋã ɖo ŋutsu la me, eye wòɖe asi anukluiwɔwɔ me le srɔ̃ ŋu, wònye megblẽ kɔ ɖo hafi o la, ekema ŋutsu la nakplɔ srɔ̃a ava nunɔla gbɔ, eye woatsɔ luwɔ efa ewoliawo ɖeka awɔ vɔsanu akpe ɖe eŋu, makɔ ami ɖe edzi o, eye mada dzudzɔdonu hã ɖe edzi o; elabena anukluiwɔwɔ-nuɖuvɔsa kple nuɖuvɔsa, si ɖoa ŋku vodada dzi wònye. Nunɔla la nana nyɔnua nate va, eye wòakplɔe aɖo Yehowa ŋku me. Eye nunɔla la naku tsi kɔkɔe la ɖe agba me, eye wòalɔ ke le nɔƒe la akɔ ɖe tsi la me. Emegbe nunɔla la nakplɔ nyɔnu la aɖo Yehowa ŋku me, eye wòakaka ɖa ɖe ta ne, eyome wòatsɔ ŋkuɖodzi-nuɖuvɔsa ade asi me nɛ, anukluiwɔwɔ-nuɖuvɔsa wònye; ke nunɔla la ŋutɔ nalé tsi, si hea fiƒode kple fuwɔame va ame dzi la, ɖe asi. Eye nunɔla naka atam na nyɔnu la agblɔ bena: Ne ŋutsua ɖeke medo gbɔwò o, eye meda ƒu ɖe srɔ̃wò ŋu hegblẽ kɔ ɖo o la, ekema tsi, si hea fiƒode kple fuwɔame va ame dzi la, mawɔ naneke wò o. Ke ne eda ƒu ɖe srɔ̃wò ŋu, alo nègblẽ kɔ ɖo, eye ŋutsu bubu ɖe asi ŋuwò hekpe ɖe srɔ̃wò ŋu la fi! Ale nunɔla naka atam agblɔ fiƒoɖenyawo na nyɔnu la bena: Yehowa ana fiƒode la naɖi ŋuwò, atrɔ zu ɖiŋudonu le wò dukɔ la dome; Yehowa ana wò ali naklẽ, eye ƒodo nadzi ɖe nuwo. Tsi, si hea fiƒode va ame dzi la, aɖo wò dɔme, ƒodo adzi ɖe nuwo, eye wò ali aklẽ! Eye nyɔnu la naɖo ŋu bena: Neva me nenema, neva me nenema! Emegbe nunɔla naŋlɔ fiƒodenya siawo ɖe agbalẽ dzi, eye woakpalae ɖe tsi, si hea fuwɔame va ame dzi la me. Eyome wòana nyɔnu la nano tsi, si hea fiƒode kple fuwɔame va ame dzi la, eye tsi, si hea fiƒode kple fuwɔame va ame dzi la, aɖo lãme nɛ. Eye nunɔla naxɔ anukluiwɔwɔ-nuɖuvɔsa la le nyɔnu si, eye wòanyè nuɖuvɔsa la le Yehowa ŋku me, emegbe wòatsɔe ayi vɔsamlekpui la gbɔe. Nunɔla la naku nuɖuvɔsa la asiʋlo ɖeka, eye wòatɔ dzoe le vɔsamlekpui la dzi; emegbe hafi wòana nyɔnua nano tsi la. Ne eno tsi lã, wònye egblẽ kɔ ɖo, eye meɖi anukware na srɔ̃ o hafi la, ekema tsi, si hea fiƒode kple fuwɔame va ame dzi la, aɖo lãme nɛ; ƒodo adzi ɖe nu, eƒe ali aklẽ, eye nyɔnu la atrɔ zu ɖiŋudonu le eƒe dukɔ la dome. Ke ne nyɔnu la megblẽ kɔ ɖo o, eye eƒe nya dzɔ la, ekema naneke mawɔe o, eye wòagate ŋu afɔ fu. Esia nye se le anukluiwɔwɔ ŋu. Ne nyɔnua ɖe ɖa ƒu ɖe srɔ̃a ŋu, eye wogblẽ kɔ ɖo, alo ŋuʋaʋã ɖo ŋutsua ɖe me, eye wòɖe asi anukluiwɔwɔ me le srɔ̃a ŋu la, ekema wòakplɔ nyɔnu la ava Yehowa ŋku me, eye nunɔla nawɔ nɛ alea de se sia nu. Eye fɔɖiɖi manɔ ŋutsu la dzi o, ke boŋ fɔɖiɖi la atsi nyɔnua ŋutɔ dzi.


“Mawu si naa dzidodo kple akɔfafa nawɔe be tamesusu ƒe nɔnɔme si tututu nɔ Kristo Yesu si la nanɔ mia si.”—ROMATƆWO 15:5, NW.\n1. Aleke woɖɔ Yesu le Kristodukɔa ƒe nutata geɖe me, eye nukatae Yesu ɖɔɖɔ alea menye anukwareɖiɖi o?\n“WOMEKPƆE kpɔ zi ɖeka teti hã be ele nu kom o.” Nenemae woɖɔ Yesu le agbalẽ aɖe si woda alakpa be blema Roma-dumegã aɖee ŋlɔe la me. Alesi agbalẽa nɔ anyi tso keke ƒe alafa 11 lia me ke va ɖo fifia ta la, wogblɔ be ekpɔ ŋusẽ ɖe nutala geɖe dzi. * Wona Yesu dze le nutata geɖe me be enye blanuiléla aɖe si ne ekoa alɔgbɔnui hã la, ke ƒã hafi wòkonɛ. Gake Yesu ɖɔɖɔ nenema menye anukwareɖiɖi kura o, elabena Nyanyuigbalẽawo ɖee fia be enye dzidzɔme dɔmenyotɔ si dzi nu wɔa dɔ ɖo vevie.\n2. Aleke míawɔ atu “tamesusu ƒe nɔnɔme si tututu nɔ Kristo Yesu si” ɖo, eye nukae wòadzra mí ɖo be míawɔ?\n2 Eme kɔ be hafi míanya Yesu ƒe nɔnɔme ŋutɔŋutɔ la, ke ele be amesi ƒomevi Yesu nye tututu esime wònɔ anyigba dzi la ŋuti nugɔmesese vavãtɔ nanɔ míaƒe susu kple dzi me. Eyata mina míadzro Nyanyuigbalẽawo me nuŋlɔɖi aɖewo siwo ana míase “Kristo ƒe tamesusu”—si nye, eƒe seselelãmewo, alesi wòbua nuwoe, eƒe nukpɔsusuwo, kple eƒe numeɖeɖewo gɔme la me. (Korintotɔwo I, 2:16) Le wo me dzodzro me la, mina míade ŋugble le alesi míawɔ atu “tamesusu ƒe nɔnɔme si tututu nɔ Kristo Yesu si” ɖo la ŋu. (Romatɔwo 15:5, NW) Ekema míasu te nyuie be míasrɔ̃ kpɔɖeŋu si wòɖo ɖi na mí le míaƒe agbenɔnɔ kpakple nuwɔwɔ kple amewo me.—Yohanes 13:15.\nWote Ŋu Tena Ðe Eŋu Bɔbɔe\n3, 4. (a) Nɔnɔme ka mee nudzɔdzɔ si woŋlɔ ɖe Marko 10:13-16 la dzɔ le? (b) Aleke Yesu wɔ nui esime eƒe nusrɔ̃lawo dze agbagba be yewoaxe mɔ na ɖeviawo be woagava egbɔ o?\n3 Amewo dina be yewoate ɖe Yesu ŋu. Ðeviwo kple ame tsitsiwo kpakple ame ƒomevi vovovowo te ɖe eŋu faa le ɣeyiɣi vovovo me. Bu nudzɔdzɔ si woŋlɔ ɖe Marko 10:13-16 ŋu kpɔ. Nusia dzɔ le eƒe subɔsubɔdɔa ƒe nuwuwu lɔƒo, esime wòyina Yerusalem zi mamlɛtɔ, be wòato vevesese helĩhelĩ me aku.—Marko 10:32-34.\n4 Kpɔ nɔnɔmea ɖa le susu me. Amewo tsɔ ɖeviwo, kple vidzĩwo, vɛ na Yesu be wòayra wo. * Gake nusrɔ̃lawo nɔ agbagba dzem be yewoaxe mɔ na ɖeviawo be woagava Yesu gbɔ o. Ðewohĩ nusrɔ̃lawo susu be Yesu medi kura be woatsɔ ɖeviwo aɖe fu na ye le kwasiɖa vevi siawo me o. Gake womesusui nyuie o. Esi Yesu kpɔ nusi wɔm nusrɔ̃lawo nɔ la, medze eŋu o. Yesu yɔ ɖeviawo va eɖokui gbɔ gblɔ bena: “Mina ɖeviwo nava gbɔnye, eye migaxe mɔ na wo o.” (Marko 10:14) Emegbe ewɔ nane si ɖe numalɔ̃leamegbɔ kple lɔlɔ̃ vavã fia. Nuŋlɔɖia gblɔ be: ‘Elé ɖeviawo ɖe akɔnu eye wòyra wo.’ (Marko 10:16) Edze ƒã be ɖeviawo ɖe dzi ɖi esi Yesu kɔ wo ɖe akɔnu beléletɔe.\n5. Nukae nuŋlɔɖi si le Marko 10:13-16 gblɔ na mí le amesi ƒomevi Yesu nye ŋu?\n5 Ŋuŋlɔɖi kpui ma gblɔ nu geɖe na mí tso amesi ƒomevi Yesu nye ŋu. De dzesii be wote ŋu tena ɖe eŋu. Togbɔ be enɔ nɔƒe kɔkɔ le dziƒo kpɔ hã la, medoa vɔvɔ̃ na ame madeblibowo alo daa wo ɖe anyi o. (Yohanes 17:5) Ðe meɖe dzesi hã be ɖeviwo kura gɔ̃ hã ɖea dzi ɖi le egbɔ oa? Anye ne womadi kura be yewoate ɖe vivimadoɖeameŋula makpɔdzidzɔ si meɖoa nukomo alo koa nu ŋu o! Ðeviwo kple ame tsitsiwo siaa tena ɖe Yesu ŋu le esi wònye vividoɖeameŋula si tsɔa ɖe le eme na ame ta, eye woka ɖe edzi be manyã yewo o.\n6. Aleke hamemegãwo awɔ be amewo nate ŋu ate ɖe wo ŋu?\n6 Le nuŋlɔɖi sia ŋu bubu me la, míate ŋu abia mía ɖokuiwo be, ‘Ðe Kristo ƒe tamesusu le asinyea? Ðe amewo te ŋu tena ɖe ŋunyea?’ Le ɣeyiɣi sesẽ siawo me la, Mawu ƒe alẽwo hiã alẽkplɔla siwo ŋu woate ŋu ate ɖo, ŋutsu siwo le abe “sitsoƒe tso ya nu” ene. (Yesaya 32:1, 2; Timoteo II, 3:1) Hamemegãwo, ne miena ɖetsɔleme vavãtɔ si tso dzi me le mia si ɖe mia nɔviwo ŋu eye mietsɔa mia ɖokuiwo ɖoa anyi ɖe wo ta la, woakpɔ miaƒe ɖetsɔlemea adze sii. Woakpɔe le mo na mi, woasee le miaƒe gbeɖiɖi me, eye woakpɔe le miaƒe dɔmenyonuwɔnawo me. Vividodoɖeameŋu kple ɖetsɔleme vavã sia ana miaka ɖe mia nɔewo dzi eye ana wòanɔ bɔbɔe na ame bubuwo, kple ɖeviwo hã, be woate ɖe mia ŋu. Nyɔnu Kristotɔ aɖe gblɔ nusita wòlɔ̃ gblɔ eƒe dzimenya na hamemegã aɖe be: “Etsɔ ɖetsɔleme kple dɔmetɔtrɔ ƒo nu nam. Anye ne ɖewohĩ nyemake nu agblɔ nye nya nɛ o. Gake ena meɖe dzi ɖi.”\nAmewo Ŋu Bubu\n7. (a) Aleke Yesu ɖee fia be yebua amewo ŋui? (b) Anye nukatae Yesu ʋu ŋku na ŋkuagbãtɔa vivivi?\n7 Yesu bua amewo ŋu. Amewo ƒe seselelãmewo wɔa dɔ ɖe edzi. Fukpelawo kpɔkpɔ teti hã tena ɖe edzi ale gbegbe be eʋãnɛ be wòɖea wo le fukpekpea me. (Mateo 14:14) Ebua amewo ƒe gbɔdzɔgbɔdzɔwo kple nuhiahiãwo hã ŋu. (Yohanes 16:12) Ɣeaɖeɣi la, amewo kplɔ ŋkuagbãtɔ aɖe va Yesu gbɔe eye woɖe kuku be wòaʋu ŋku nɛ. Yesu ʋu ŋku na ŋutsua, gake ewɔe vivivi. Gbã la, ŋutsua kpɔ amewo flufluflu—“wole abe atiwo ene hele azɔli zɔm.” Emegbe Yesu ʋu ŋkua nɛ nyuie. Nukatae wòʋu ŋku na ŋutsua vivivi? Anye susuae nye be amesi nɔ viviti me wòmae la nate ŋu anɔ te ɖe alesi wòaɖi vo ne wòte xexeame si me nu vovovo le eye keklẽ sɔ gbɔ le la kpɔkpɔ enumake la nu.—Marko 8:22-26.\n8, 9. (a) Nukae dzɔ esi Yesu kple eƒe nusrɔ̃lawo ɖo Dekapoli nutoa me teti? (b) Ƒo nu tso alesi Yesu yɔ dɔ tokunɔa ŋu.\n8 Gabu nusi dzɔ le ƒe 32 M.Ŋ. ƒe Ŋutitotoa ɖuɖu megbe ŋu kpɔ. Yesu kple eƒe nusrɔ̃lawo va ɖo Dekapoli nutoa me, le Galilea Ƒua ƒe ɣedzeƒe gome. Le afima la, eteƒe medidi hafi ameha gã aɖe kpɔ wo hekplɔ ame gbogbo aɖewo siwo dome dɔnɔwo kple nuwɔametɔwo nɔ vɛ o, eye wòda gbe le wo katã ŋu. (Mateo 15:29, 30) Ewɔ nuku be Yesu ɖe ŋutsu ɖeka aɖe ɖe vovo hekpɔ egbɔ etɔxɛe. Nyanyuiŋlɔla Marko, amesi dzaa koe ŋlɔ nudzɔdzɔa ɖi la ka nusi dzɔ la ta.—Marko 7:31-35.\n9 Ŋutsua ƒe to ku eye nu menya ƒona nɛ kura o. Ðewohĩ Yesu de dzesii be ŋutsua mevo le eɖokui me kura o eye ŋu nɔ ekpem. Emegbe Yesu wɔ nusi wɔ mo yaa vie. Eɖe kpɔ ŋutsua, kplɔe dzoe le ameawo dome. Emegbe Yesu wɔ dzesi aɖewo be ŋutsua nanya nusi wòdi be yeawɔ. Etsɔ “eƒe asibidewo ƒo ɖe ŋutsua ƒe to me, eye esi wòɖe ta la, eka asi eƒe aɖe ŋu.” (Marko 7:33, NW) Emegbe Yesu kpɔ dziƒo eye wòdo gbe ɖa kple hũɖeɖe. Ŋutsua ase nuwɔna siawo gɔme be Yesu le gbɔgblɔm na ye be, ‘Nusi medi be mawɔ na wò la tso Mawu ƒe ŋusẽ me.’ Mlɔeba Yesu gblɔ be: “Ʋua!” (Marko 7:34) Enumake ŋutsua gate nusese, eye wòƒo nu nyuie.\n10, 11. Aleke míaɖe amewo ƒe seselelãmewo ŋu bubu afia le hamea me? le ƒomea me?\n10 Ameŋububu ka gbegbee nye si Yesu ɖe fia amewo! Woƒe seselelãme wɔ dɔ ɖe edzi, eye veveseseɖeamenu sia ʋãe be mewɔ nu wòte ɖe wo dzi o. Anyo be mí Kristotɔwo míatu Kristo ƒe tamesusu ɖo le go sia me ahaɖee afia. Biblia xlɔ̃ nu mí be: “Mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miaƒe dɔme natrɔ ɖe ame ŋu; mibɔbɔ mia ɖokui.” (Petro I, 3:8) Le nyateƒe me la, esia bia tso mía si be míaƒo nu ahawɔ nu wòaɖee afia be míebua amewo ƒe seselelãmewo ŋu.\n11 Míate ŋu aɖe amewo ƒe seselelãmewo ŋu bubu afia le hamea me ne míedea asixɔxɔ wo ŋu hewɔa nu ɖe wo ŋu abe alesi míadi be woawɔe ɖe mía ŋui ene. (Mateo 7:12) Ebia hã be míakpɔ nyuie le nya siwo míagblɔ kple alesi míagblɔe ŋu. (Kolosetɔwo 4:6) Ðo ŋku edzi be ‘nyagbɔgblɔ eŋumabumabui ɖe wòtɔa ame abe yi ene.’ (Lododowo 12:18) Ke le ƒomea me ya ɖe? Atsu kple asi siwo lɔ̃ wo nɔewo tututu la bua wo nɔewo ƒe seselelãmewo ŋu. (Efesotɔwo 5:33) Woƒoa asa na gbedadaɖeamegbɔ, ɖeklemiɖeɖe atraɖii, kple gbɔɖiamenya tɔamewo gbɔgblɔ—esiawo katã na wosea veve eye enu mefana kaba o. Seselelãmewo le ɖeviwo hã me, eye dzila lɔ̃amewo bua wo ŋu. Ne ɖɔɖɔɖo hiã la, dzilawo naɖɔ wo ɖo wòafia be wonya wo viawo ƒe asixɔxɔ ale be ŋu nagakpe wo madzemadzee o. * (Kolosetɔwo 3:21) Ne míeɖe ameŋububu fia alea la, ke míele eɖem fia be Kristo ƒe tamesusu le mía si.\nKaka Ðe Amewo Dzi Faa\n12. Nukpɔsusu nyui si da sɔ kae nɔ Yesu si ɖe eƒe nusrɔ̃lawo ŋu?\n12 Nukpɔsusu nyui si da sɔ la nɔ Yesu si ɖe eƒe nusrɔ̃lawo ŋu. Enya nyuie be womede blibo o. Ne èbu eŋu kpɔ la, àkpɔ be ete ŋu nyaa nusi le amegbetɔ ƒe dzi me. (Yohanes 2:24, 25) Togbɔ be nyaa le alea hã la, menye woƒe gbɔdzɔgbɔdzɔwoe wòkpɔna o, ke woƒe nɔnɔme nyuiwo boŋue wòkpɔna. Ede dzesi ŋutete si le amesiawo siwo Yehowa he vɛ si hã. (Yohanes 6:44) Nukpɔsusu nyui si le Yesu si ɖe eƒe nusrɔ̃lawo ŋu dzena le alesi wòwɔa nu kple wo hã me. Nu ɖekae nye be elɔ̃ faa be yeaka ɖe wo dzi.\n13. Aleke Yesu ɖee fiae be yeka ɖe yeƒe nusrɔ̃lawo dzi?\n13 Aleke Yesu ɖee fia be yeka ɖe wo dzii? Esi wòadzo le anyigba dzi la, etsɔ agbanɔamedzi kpekpe aɖe na eƒe nusrɔ̃la amesiaminawo. Etsɔ eƒe Fiaɖuƒea ƒe nuwo dzi kpɔkpɔ le xexeame godoo ƒe agbanɔamedzia de wo si. (Mateo 25:14, 15; Luka 12:42-44) Eɖee fia le eƒe subɔsubɔdɔa wɔwɔ me le mɔ siwo medze tẽ o nu be yeka ɖe wo dzi, le nu suewo gɔ̃ hã me. Esi wòto nukumɔ nu na nuɖuɖu dzi ɖe edzi be yeatsɔ anyi amehawo la, etsɔ nuɖuɖumamadɔa de eƒe nusrɔ̃lawo si.—Mateo 14:15-21; 15:32-37.\n14. Aleke nàgblɔ ŋutinya si woŋlɔ ɖe Marko 4:35-41 la kpuie?\n14 Azɔ hã de ŋugble le nuŋlɔɖi si le Marko 4:35-41 ŋu kpɔ. Gbemagbe la, Yesu kple eƒe nusrɔ̃lawo ɖo tɔdziʋu heto Galilea Ƒua dzi ɖo ta ɣedzeƒe gome. Esi wote ɖa le go ŋu eteƒe medidi o la, Yesu mlɔ anyi ɖe ʋua gɔme heyi alɔ̃ me ʋĩ. Gake eteƒe medidi hafi “ahom sesẽ aɖe va tu” o. Ahom siawo tuna ŋutɔ le Galilea Ƒua dzi. Le esi ƒua le anyi me (anye be ele anyi me meta 200 wu atsiaƒu ƒe sɔsɔme) ta la, yame xɔa dzo le afima wu nuto siwo ƒo xlãe me, eye nusia na yame ƒe nɔnɔmewo ɖea fu. Gakpe ɖe eŋu la, ya sesẽwo ƒona tsoa Hermon Toa dzi vaa Yordan Bali, si le dziehe gome la me. Ne teƒea fa vie la, mexɔa ɣeyiɣi aɖeke hafi ahom sesẽwo gagblẽa eme o. Bu nusia ŋu kpɔ: Ðikeke mele eme o be Yesu nya nu tso ahom siwo tuna le teƒea ŋu, elabena Galilea ye wonyii le. Ke hã eɖe dzi ɖi mlɔ anyi, heɖo dzi ɖe eƒe nusrɔ̃lawo ƒe ŋutetewo ŋu, elabena wo dometɔ aɖewo nye tɔƒodelawo.—Mateo 4:18, 19.\n15. Aleke míate ŋu asrɔ̃ alesi Yesu lɔ̃na faa kana ɖe eƒe nusrɔ̃lawo dzii?\n15 Ðe míate ŋu asrɔ̃ alesi Yesu ka ɖe eƒe nusrɔ̃lawo dzi faa? Esesẽna na ame aɖewo be woade dɔ ame bubuwo si. Míagblɔe ko be wodina be yewo ŋutɔwo yewoakpɔ nusianu gbɔ. Woƒe susu enye be, ‘Ne medi be woawɔ nane wòanyo ko la, ke ele be nye ŋutɔ mawɔe!’ Gake ne mía ŋutɔwoe awɔ nusianu la, ke ɖeɖi le mía ŋu te ge eye míanɔ ɣeyiɣi si wòle be míazã ɖe míaƒe ƒomea me tɔwo ŋu xɔm le wo si madzemadzee. Gakpe ɖe eŋu la, ne míetsɔa dɔ kple agbanɔamedzi siwo sɔ la naa ame bubuwo o la, ke míele nuteƒekpɔkpɔ kple hehe si hiã wo la tem wo. Nunya anɔ eme be míasrɔ̃ alesi míaka ɖe amewo dzi ade dɔ asi na wo. Anyo be míabia mía ɖokuiwo le anukwareɖiɖi me be, ‘Ðe Kristo ƒe tamesusu le asinye le go sia mea? Ðe melɔ̃na faa tsɔa dɔ aɖewo dea ame bubuwo si, hekana ɖe wo dzi be woawɔ wo tɔ sinua?’\nEɖee Fia be Yexɔ Yeƒe Nusrɔ̃lawo Dzi Se\n16, 17. Le Yesu ƒe anyigbadzigbenɔnɔ ƒe zã mamlɛtɔ me la, kakaɖedzinya kae wògblɔ na eƒe apostolowo, togbɔ be enya be woagblẽ ye ɖi hã?\n16 Yesu gaɖe nukpɔsusu nyui si le esi ɖe eƒe nusrɔ̃lawo ŋu fia le mɔ vevi bubu nu. Ena wonya be yeɖoa ŋu ɖe wo ŋu. Nusia dze le kakaɖedzinya siwo wògblɔ na eƒe apostolowo le eƒe anyigbadzigbenɔnɔ ƒe zã mamlɛtɔ me. Se nusi dzɔ ɖa.\n17 Yesu wɔ dɔ fiẽ bliboa katã. Ewɔ kpɔɖeŋu aɖe tsɔ fia ɖokuibɔbɔ eƒe apostoloawo to afɔ kɔklɔ na wo me. Eyome eɖo fiẽnuɖuɖu si woatsɔ anɔ ŋku ɖom eƒe kua dzi la anyi. Emegbe la, apostoloawo gava nɔ glãka hem sesĩe tso amesi dze abe eyae nye gã le wo dome wu ene ŋuti. Yesu gaxɔ dzigbɔɖi na wo kokoko eye mehe nya ɖe wo ŋu o ke boŋ edzro nu me kpli wo. Egblɔ nusi nɔ wo ŋgɔ la na wo be: “Mi katã miele nuɖiaɖia kpɔ ge le ŋutinye le zã sia me; elabena woŋlɔ ɖi bena: ‘Mele alẽkplɔla ƒo ge, eye alẽha blibo la katã laka ahlẽ.’ ” (Mateo 26:31; Zaxarya 13:7) Enya be yeƒe zɔhɛ kplikplikpliwo agblẽ ye ɖi esime yeahiã wo. Ke hã mebu fɔ wo o. Ke boŋ egblɔ na wo be: “Ke le nye tsitretsitsi megbe la madze mia ŋgɔ ayi Galilea.” (Mateo 26:32) Ẽ, eka ɖe edzi na wo be togbɔ be woagblẽ ye ɖi hã la, yemagblẽ wo ɖi o. Ne dodokpɔ sesẽ sia nu va yi la, yeagakpe kpli wo.\n18. Le Galilea la, dɔdasi kpekpe kae Yesu de eƒe nusrɔ̃lawo si, eye aleke apostoloawo wɔ dɔ siae?\n18 Yesu wɔ ɖe eƒe nyaa dzi. Emegbe le Galilea la, Yesu si wofɔ ɖe tsitre la ɖe eɖokui fia apostolo wɔnuteƒe 11, amesiwo edze ƒã be wo kple ame bubu geɖewoe ƒo ƒu. (Mateo 28:16, 17; Korintotɔwo I, 15:6) Yesu de dɔ kpekpe aɖe asi na wo le afima be: “Eyata miheyi ɖawɔ dukɔwo katã me nɔlawo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me, miafia wo bena, woawɔ nusiwo katã meɖo na mi la dzi.” (Mateo 28:19, 20, NW) Dɔwɔwɔwo ƒe agbalẽa me nyawo ɖo kpe edzi na mí wòdze ƒã be apostoloawo wɔ dɔ si wode wo si la. Wotsɔ nuteƒewɔwɔ xɔ ŋgɔ ale be woɖe gbeƒã nyanyuia le ƒe alafa gbãtɔa me.—Dɔwɔwɔwo 2:41, 42; 4:33; 5:27-32.\n19. Nukae nusiwo Yesu wɔ le eƒe tsitretsitsi megbe fia mí le Kristo ƒe tamesusu ŋu?\n19 Nukae ŋutinya sia si ɖe nu geɖe fia la fia mí le Kristo ƒe tamesusu ŋu? Yesu kpɔ vodada gã siwo gbegbe eƒe apostoloawo wɔ gake “elɔ̃ wo vaseɖe nuwuwu.” (Yohanes 13:1) Togbɔ be wodaa vo hã la, ena wonya be yexɔ wo dzi se. De dzesii be Yesu meɖo ŋu ɖe wo ŋu dzodzro o. Ðikeke mele eme o be alesi wòɖee fia be yeɖo ŋu ɖe wo ŋu hexɔ wo dzi se la do ŋusẽ wo be woɖoe kplikpaa le woƒe dzi me be yewoawɔ dɔ si wòde yewo si la.\n20, 21. Aleke míaɖe nukpɔsusu nyui si le mía si ɖe haxɔsetɔwo ŋu afiae?\n20 Aleke míaɖe Kristo ƒe tamesusu afia le go sia mee? Mègabu mɔkpɔkpɔ le haxɔsetɔwo ŋu o. Ne èbua susu vɔ̃ ɖe wo ŋu la, ate ŋu adze le wò nuƒoƒo kple nuwɔnawo me. (Luka 6:45) Gake Biblia gblɔ na mí be lɔlɔ̃ “[xɔa] nuwo katã sena.” (Korintotɔwo I, 13:7) Lɔlɔ̃ bua susu nyui, mebua susu vɔ̃ o. Etua ame ɖo tsɔ wu be wòagblẽ ame ŋu. Ne woɖe lɔlɔ̃ fia amewo hede dzi ƒo na wo la, edzea wo ŋu wu tsɔ wu be woazi wo dzi. Ne míeɖee fia amewo be míeka ɖe wo dzi la, míatu wo ɖo ahade dzi ƒo na wo. (Tesalonikatɔwo I, 5:11) Ne nukpɔsusu nyui le mía si ɖe mía nɔviwo ŋu abe alesi Kristo wɔe ene la, míawɔ nu ɖe wo ŋu wòatu wo ɖo eye ana woawo hã nawɔ woƒe ŋutete ɖesiaɖe.\n21 Kristo ƒe tamesusu tutuɖo kple eɖeɖefia yi ŋgɔ wu nanewo siwo Yesu wɔ la sɔsrɔ̃ ko. Abe alesi míegblɔe le nyati si do ŋgɔ me ene la, ne míawɔ nu abe Yesu ene tututu la, ke gbã la, ele be míasrɔ̃ alesi míabu nuwo ŋu le alesi wòbua woe nu. Abe alesi míagadzro eme le nyati si kplɔe ɖo mee ene la, Nyanyuigbalẽawo ana míakpɔ eƒe amenyenye ƒe akpa bubu, si nye nukpɔsusu kple seselelãme siwo le esi ɖe dɔ si wode esi ŋu.\n^ mm. 1 Le agbalẽa me la, nyakpala la ɖɔ alesi wòsusu be Yesu ƒe dzedzeme le, eye wògblɔ eƒe taɖa, eƒe ge, kple eƒe ŋku ƒe amadede hã. Biblia gɔmeɖela Edgar J. Goodspeed ɖe nu me be “ɖe woɖoe be [nyakpakpa sia] nana woaxɔ Yesu ƒe dzedzeme si nutala la ta ɖe eƒe agbalẽwo me la dzi ase.”\n^ mm. 4 Edze ƒã be ɖeviawo xɔ ƒe vovovo. Wozã nya si wozã le afisia be “ɖeviwo” la na Yairo vinyɔnu si xɔ ƒe 12 la hã. (Marko 5:39, 42; 10:13) Gake Luka ya zã nya si wogate ŋu zãna na vidzĩwo le nudzɔdzɔ sia ke si eya ŋlɔ me.—Luka 1:41; 2:12; 18:15.\n^ mm. 11 Kpɔ nyati si nye “Ètsɔa Bubu si Le Wo Ŋu Naa Woa?” si le April 1, 1998, ƒe Gbetakpɔxɔ me.\n• Aleke Yesu wɔ nui esi eƒe nusrɔ̃lawo dze agbagba be yewoaxe mɔ na ɖeviwo be woagava egbɔ o?\n• Mɔ kawo nue Yesu ɖe amewo ŋu bubu fia le?\n• Aleke míate ŋu asrɔ̃ alesi Yesu ɖee fia be yeka ɖe yeƒe nusrɔ̃lawo dzi?\n• Aleke míate ŋu asrɔ̃ alesi Yesu ɖo ŋu ɖe eƒe?\nÐeviwo ɖe dzi ɖi le Yesu gbɔ\nYesu wɔ nu ɖe amewo ŋu le dɔmetɔtrɔ me\nHamemegã siwo ŋu wote ŋu tena ɖo nye yayra\nƉoe Ɖe Amewo Ɖoe Ɖe Amewo Ðe “Kristo Ƒe Tamesusu” Le Asiwòa?\nw00 2/15 axa 15-20


2 Kronika 34 | Biblia Le Internet Dzi | Xexe Yeye Gɔmeɖeɖe\nYuda-fia Yosiya (1, 2)\nYosiya ƒe ɖɔɖɔɖodɔwo (3-13)\nWofɔ Segbalẽ la (14-21)\nHulda gblɔ tsɔtsrɔ̃ ŋu nya ɖi (22-28)\nYosiya xlẽ Segbalẽ la na dukɔa (29-33)\n34 Yosiya+ xɔ ƒe enyi esime wòzu fia, eye wòɖu fia ƒe blaetɔ̃ vɔ ɖekɛ le Yerusalem.+ 2 Ewɔ nu si nyo le Yehowa ŋkume, eye wòto tɔgbuia David ƒe ʋe me, medze ɖe ɖusime alo miame o. 3 Le eƒe fiaɖuɖu ƒe ƒe enyilia me, esi wògakpɔtɔ nye ŋutsuvi dzaa ko la, ede asi tɔgbuia David ƒe Mawu la didi me;+ eye le ƒe wuievelia me la, ede asi nuxeƒewo,+ Aserawo,* legbawo kple galegbawo*+ ɖeɖe ɖa me, ne wòakɔ Yuda kple Yerusalem+ ŋu. 4 Wogbã Baal ƒe vɔsamlekpuiwo ƒu anyi le eŋkume, eye wòɖe dzudzɔdonu siwo le wo tame la ɖa. Emu Aserawo* hegbã legbawo kple galegbawo,* eye wòtu wo memie helɔe wu ɖe ame siwo saa vɔ na wo tsã la ƒe yɔdowo dzi.+ 5 Etɔ dzo nunɔlawo ƒe ƒuwo ɖe woƒe vɔsamlekpuiwo dzi.+ Ale wòkɔ Yuda kple Yerusalem ŋu. 6 Ewɔ esia le Manase, Efrayim,+ kple Simeon ƒe duwo me va se ɖe keke Naftali ke, eye le woƒe nuto siwo zu aƒedo ƒo xlã wo me la, 7 emu woƒe vɔsamlekpuiwo kple Aserawo* hã ƒu anyi, eye wògbã woƒe legbawo+ hetu wo memie; egbã nu siwo katã dzi wodoa dzudzɔ ɖo la le Israel-nyigba blibo la katã dzi;+ emegbe etrɔ va Yerusalem. 8 Le eƒe fiaɖuɖu ƒe ƒe wuienyilia me, esi wòkɔ anyigba la kple gbedoxɔ* la ŋu vɔ la, edɔ Safan,+ Azaliya vi, kple dumegã Maaseya kpakple Yoak, Yoahaz vi, si nye nuŋlɔla, be woaɖɔ Yehowa eƒe Mawu ƒe aƒe la ɖo.+ 9 Eye wova nunɔlagã Hilkiya gbɔ hetsɔ ga si wotsɔ va Mawu ƒe aƒe la me, si Lewi vi agbonudzɔlawo xɔ le Manase kple Efrayim kpakple Israel ƒe ame susɔeawo katã+ kple Yuda kple Benyamin kpakple Yerusalem nɔlawo si la nɛ. 10 Eye wotsɔe de asi na dɔnunɔla siwo le Yehowa ƒe aƒe la ƒe dɔwo dzi kpɔm la si. Dɔwɔla siwo nɔ dɔa wɔm le Yehowa ƒe aƒe la me hã zãe ɖe aƒe la ɖɔɖɔɖo kple edzadzraɖo ŋu. 11 Wotsɔ ga la na aɖaŋudɔwɔlawo kple xɔtulawo be woaƒle kpe fufuwo kple atiwo, ne woatsɔ alée ɖe te, eye woatsɔ xɔtutiwo aɖɔ xɔ siwo Yuda-fiawo gblẽ ɖi wògbã la ɖo.+ 12 Eye ŋutsuawo wɔ dɔa nuteƒewɔwɔtɔe.+ Woɖo Yahat kple Obadiya, siwo nye Lewi viwo, tso Merari viwo dome,+ kpakple Zakariya kple Mesulam, siwo tso Kohat viwo+ dome la wo nu be woanye dzikpɔlawo. Lewi vi siwo katã bi ɖe haƒonuwo ƒoƒo me la+ 13 nɔ agbatedɔwɔlawo* nu, eye woawoe nye ame siwo nɔ dɔ vovovoawo wɔm la ƒe dzikpɔlawo; eye Lewi viawo dometɔ aɖewo nye agbalẽŋlɔlawo, dzikpɔlawo kple agbonudzɔlawo.+ 14 Esi wonɔ ga si wotsɔ va Yehowa ƒe aƒe la me ɖem la,+ nunɔla Hilkiya fɔ Yehowa ƒe Segbalẽ+ si wòna to Mose dzi* la.+ 15 Eya ta Hilkiya gblɔ na agbalẽŋlɔla Safan be: “Mefɔ Segbalẽ la le Yehowa ƒe aƒe la me.” Eye Hilkiya tsɔ agbalẽ la na Safan. 16 Eye Safan tsɔ agbalẽ la vɛ na fia la, eye wògblɔ nɛ be: “Wò dɔlawo le nu siwo katã wode wo si la wɔm. 17 Wotrɔa ga si wokpɔ le Yehowa ƒe aƒe la me, eye wotsɔnɛ naa dɔnunɔlawo kple dɔwɔlaawo.” 18 Eye agbalẽŋlɔla Safan gagblɔ na fia la be: “Nunɔla Hilkiya tsɔ agbalẽ aɖe nam.”+ Eye Safan te emenyawo xexlẽ le fia la ŋkume.+ 19 Esi fia la se Segbalẽ la me nyawo ko la, edze eƒe awuwo.+ 20 Eye fia la de se sia na Hilkiya, Ahikam,+ Safan vi, kple Abdon, Mika vi kple agbalẽŋlɔla Safan kpakple fia ƒe dɔla Asaya be: 21 “Miyi ɖabia gbe Yehowa ɖe nye kple ame siwo susɔ ɖe Israel kple Yuda la nu le agbalẽ si ŋu woke ɖo la me nyawo ŋuti; elabena Yehowa ƒe dziku si wòhe gbɔna mía dzi la nu sẽ, le esi mía tɔgbuiwo melé Yehowa ƒe nya la me ɖe asi hewɔ ɖe nu siwo katã woŋlɔ ɖe agbalẽ sia me la dzi o ta.”+ 22 Eya ta Hilkiya kple ame siwo fia la dɔ la yi nyɔnunyagblɔɖila+ Hulda gbɔ. Hulda nye awudzikpɔla Salum, Tikva vi, Harha vi srɔ̃, eye wònɔ Yerusalem ƒe du evelia me ɣemaɣi; eye woƒo nu kplii le afi ma.+ 23 Eye wògblɔ na wo be: “Ale Yehowa, Israel ƒe Mawu la, gblɔe nye esi, ‘Migblɔ na ame si dɔ mi ɖe gbɔnye la be: 24 “Ale Yehowa gblɔe nye esi, ‘Kpɔ ɖa, mehe vɔ̃ gbɔna, ɛ̃, fiƒode siwo katã woŋlɔ ɖe agbalẽ+ si woxlẽ le Yuda-fia ŋkume la me ava teƒe sia kple emenɔlawo dzi.+ 25 Elabena wogblẽm ɖi,+ eye woyi ɖado dzudzɔ na mawu bubuwo, ne woatsɔ woƒe asinudɔwɔwɔwo katã ado dziku nam.+ Eya ta nye dɔmedzoe akɔ ɖe teƒe sia dzi, eye womatsii o.’”+ 26 Ke ale miagblɔ na Yuda-fia si dɔ mi ɖa be miabia gbe Yehowa lae nye esi, “Ale Yehowa, Israel ƒe Mawu la, gblɔe nye esi: ‘Le nya siwo nèse ŋu la,+ 27 esi mèsẽ dzi me o, ke nèbɔbɔ ɖokuiwò le Mawu ŋkume esi nèse nya siwo wògblɔ ɖe teƒe sia kple emenɔlawo ŋu, eye nèbɔbɔ ɖokuiwò le ŋkunyeme, eye nèdze wò awuwo hefa avi le ŋkunyeme ta la, nye hã mesee,+ Yehowa ye gblɔe. 28 Eya ta matsɔ wò akpe ɖe tɔgbuiwòwo ŋu,* woatsɔ wò amlɔ ɖiwòƒe le ŋutifafa me, eye wò ŋku makpɔ vɔ̃ siwo katã he ge mala ava teƒe sia kple emenɔlawo dzi la o.’”’”+ Eye wotsɔ ŋuɖoɖoa vɛ na fia la. 29 Eya ta fia la dɔ woyi ɖayɔ Yuda kple Yerusalem ƒe ametsitsiwo katã vɛ.+ 30 Emegbe fia la yi Yehowa ƒe aƒe la me, eye Yuda ŋutsuwo, Yerusalem nɔlawo, nunɔlawo kple Lewi viwo—dukɔ blibo la, ɖeviwo kple tsitsiawo siaa. Eye wòxlẽ nubabla ƒe agbalẽ si ŋu woke ɖo le Yehowa ƒe aƒea me+ la me nyawo katã wose. 31 Eye fia la tɔ ɖe enɔƒe, eye wòbla nu*+ le Yehowa ŋkume, be yeadze Yehowa yome ahalé eƒe sededewo, ŋkuɖodzinyawo kple eƒe ɖoɖowo me ɖe asi tso dzi blibo kple luʋɔ* blibo+ me ahawɔ ɖe nubabla la me nya siwo woŋlɔ ɖe agbalẽ sia me la dzi.+ 32 Azɔ hã, ena ame siwo katã le Yerusalem kple Benyamin la lɔ̃ ɖe nubabla la dzi. Eye Yerusalem nɔlawo zɔ ɖe Mawu, wo tɔgbuiwo ƒe Mawu la, ƒe nubabla la nu.+ 33 Emegbe Yosiya ɖe ŋunyɔnuwo* katã ɖa le Israel-viwo ƒe anyigbawo katã dzi,+ eye wòna ame sia ame si le Israel la subɔ Yehowa woƒe Mawu la. Le eƒe agbenɔɣi katã* la, womete ɖa le Yehowa wo tɔgbuiwo ƒe Mawu la ŋu o.\n^ Alo, “agbatsɔlawo.”\n^ Egɔmeɖeɖe tẽe, “to Mose ƒe asi dzi.”\n^ Alo, “legbawo.”\n^ Egɔmeɖeɖe tẽe, “Le eƒe ŋkekewo katã me.”